title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη θέσπιση κανόνων εφαρμογής των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις κοινοποιήσεις στην Επιτροπή πληροφοριών και εγγράφων, και για την τροποποίηση και την κατάργηση ορισμένων κανονισμών της Επιτροπής

text:
               ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ

               της 20.4.2017

               για τη θέσπιση κανόνων εφαρμογής των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις κοινοποιήσεις στην Επιτροπή πληροφοριών και εγγράφων, και για την τροποποίηση και την κατάργηση ορισμένων κανονισμών της Επιτροπής

               (Κείμενο που παρουσιάζει ενδιαφέρον για τον ΕΟΧ)

               Η ΕΥΡΩΠΑΪΚH ΕΠΙΤΡΟΠΗ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου,
                  1
                και ιδίως το άρθρο 67 παράγραφος 3,

               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  2
               , και ιδίως τα άρθρα 126 και 151 και το άρθρο 223 παράγραφος 3,

               Εκτιμώντας τα ακόλουθα:

               (1)Οι κανονισμοί (ΕΕ) αριθ. 1307/2013 και (ΕΕ) αριθ. 1308/2013 έχουν καταργήσει και αντικαταστήσει τους κανονισμούς (ΕΚ) αριθ. 73/2009
                  3
                και (ΕΚ) αριθ. 1234/2007
                  4
                του Συμβουλίου αντίστοιχα. Οι κανονισμοί (ΕΕ) αριθ. 1307/2013 και (ΕΕ) αριθ. 1308/2013 και οι πράξεις που θεσπίστηκαν βάσει των εν λόγω κανονισμών ορίζουν ένα ευρύ φάσμα υποχρεώσεων για την κοινοποίηση πληροφοριών και εγγράφων στην Επιτροπή. Επίσης, οι εν λόγω κανονισμοί εξουσιοδοτούν την Επιτροπή να εκδίδει, εν προκειμένω, κατ’ εξουσιοδότηση πράξεις και εκτελεστικές πράξεις. Προκειμένου να διασφαλισθεί η ομαλή κοινοποίηση πληροφοριών και εγγράφων από τα κράτη μέλη στην Επιτροπή, πρέπει να θεσπιστούν ορισμένοι κανόνες μέσω των εν λόγω πράξεων. Οι εν λόγω πράξεις θα πρέπει να αντικαταστήσουν τους κανόνες που θεσπίστηκαν με τον κανονισμό (ΕΚ) αριθ. 792/2009 της Επιτροπής
                  5
               , ο οποίος καταργήθηκε με τον κατ’ εξουσιοδότηση κανονισμό (ΕΕ) 2017/xxx της Επιτροπής
                  6
               .

               (2)Η μέθοδος που πρέπει να χρησιμοποιείται για την κοινοποίηση των πληροφοριών και των εγγράφων που απαιτούνται για την τήρηση των υποχρεώσεων κοινοποίησης που προβλέπονται στους κανονισμούς (ΕΕ) αριθ. 1307/2013 και (ΕΕ) αριθ. 1308/2013, όπως συμπληρώθηκαν με τον κατ’ εξουσιοδότηση κανονισμό 2017/xxx, θα πρέπει να καθοριστεί και να προσδιοριστούν επακριβώς οι εξαιρέσεις της εν λόγω μεθόδου κοινοποίησης.

               (3)Για να θεωρούνται τα έγγραφα έγκυρα για τους σκοπούς της Επιτροπής, θα πρέπει να είναι δυνατόν να υπάρχει εγγύηση για τη γνησιότητα, την ακεραιότητα και το ευανάγνωστο των εγγράφων και των συναφών μεταδεδομένων καθόλη τη διάρκεια της περιόδου κατά την οποία επιβάλλεται η φύλαξή τους.

               (4)Η διαχείριση των εγγράφων πρέπει να γίνεται σύμφωνα με τους κανόνες για την προστασία των δεδομένων προσωπικού χαρακτήρα. Για τον σκοπό αυτό, οι γενικοί κανόνες που θεσπίζονται από την ενωσιακή νομοθεσία, ιδίως με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου
                  7
               , τους κανονισμούς (ΕΚ) αριθ. 45/2001
                  8
                και (ΕΚ) αριθ. 1049/2001
                  9
                του Ευρωπαϊκού Κοινοβουλίου και του Συμβουλίου και την οδηγία 2002/58/ΕΚ του Ευρωπαϊκού Κοινοβουλίου και του Συμβουλίου
                  10
                πρέπει να εφαρμόζονται και θα πρέπει να θεσπιστούν περαιτέρω διατάξεις για την καθοδήγηση των κρατών μελών.

               (5)Είναι σημαντικό οι πληροφορίες που κοινοποιούνται να είναι σχετικές με την οικεία αγορά, ακριβείς και πλήρεις, και τα κράτη μέλη θα πρέπει να προβούν στη θέσπιση κανονιστικών ρυθμίσεων για τη διασφάλιση των ανωτέρω, καθώς και στη λήψη των αναγκαίων μέτρων για να εξασφαλιστεί ότι οι οικονομικοί φορείς παρέχουν σε αυτά τις απαιτούμενες πληροφορίες εντός των κατάλληλων προθεσμιών.

               (6)Για λόγους απλούστευσης και μείωσης του διοικητικού φόρτου, σε περίπτωση που ένα κράτος μέλος δεν έχει αποστείλει κοινοποίηση, αυτό θα πρέπει να ερμηνεύεται από την Επιτροπή ως έλλειψη κοινοποίησης από το κράτος μέλος.

               (7)Τα κράτη μέλη μπορούν να κοινοποιούν πρόσθετες πληροφορίες σχετικές με την αγορά, πέραν των όσων απαιτούνται από τον παρόντα κανονισμό. Η Επιτροπή θέτει στη διάθεση του κοινού, μέσω του συστήματος πληροφοριών, το αναγκαίο έντυπο για τη διαβίβαση των εν λόγω πληροφοριών.

               (8)Οι πληροφορίες σχετικά με τις τιμές των προϊόντων και οι πληροφορίες για την παραγωγή και την αγορά απαιτούνται για την παρακολούθηση, την ανάλυση και τη διαχείριση της αγοράς γεωργικών προϊόντων και για την εφαρμογή του κανονισμού (ΕΕ) αριθ. 1308/2013. Είναι, συνεπώς, σκόπιμο να καθοριστούν κανόνες όσον αφορά την κοινοποίηση των εν λόγω πληροφοριών.

               (9)Προκειμένου να απλοποιηθεί και να διευκολυνθεί η πρόσβαση στους κανόνες σχετικά με τις υποχρεώσεις κοινοποίησης, είναι σκόπιμο να ενσωματωθούν στον παρόντα κανονισμό οι διατάξεις για τις κοινοποιήσεις από τα κράτη μέλη προς την Επιτροπή σχετικά με τα στοιχεία για τις γεωργικές αγορές, ιδίως τις τιμές, τα στοιχεία για την παραγωγή και τον ισολογισμό, που καθορίζονται επί του παρόντος στους κανονισμούς της Επιτροπής (ΕΚ) αριθ. 315/2002
                  11
               , (ΕΚ) αριθ. 546/2003
                  12
               , (ΕΚ) αριθ. 1709/2003
                  13
               ; (ΕΚ) αριθ. 2336/2003
                  14
               , (ΕΚ) αριθ. 2095/2005
                  15
               , (ΕΚ) αριθ. 952/2006
                  16
               , (ΕΚ) αριθ. 1557/2006
                  17
               , (ΕΚ) αριθ. 589/2008
                  18
               , (ΕΚ) αριθ. 826/2008
                  19
               , (ΕΚ) αριθ. 1249/2008
                  20
               , (ΕΚ) αριθ. 436/2009
                  21
               , (ΕΕ) αριθ. 1272/2009
                  22
                και (ΕΕ) αριθ. 479/2010
                  23
                και στους εκτελεστικούς κανονισμούς της Επιτροπής (ΕΕ) αριθ. 543/2011
                  24
               , (ΕΕ) αριθ. 1288/2011
                  25
               , (ΕΕ) αριθ. 1333/2011
                  26
                και (ΕΕ) 807/2013
                  27
               . Οι εν λόγω υποχρεώσεις κοινοποίησης θα πρέπει να επικαιροποιούνται με γνώμονα την αποκτηθείσα πείρα και με σκοπό την αποτελεσματικότερη διαχείριση της κοινής γεωργικής πολιτικής.

               (10)Για να δοθεί πλήρης εικόνα των σχετικών με τις τιμές κοινοποιούμενων δεδομένων και να παρακολουθούνται οι τάσεις, είναι σκόπιμο να απαιτηθεί να καθορίζεται κάθε σειρά τιμών.

               (11)Τα κράτη μέλη που δεν έχουν υιοθετήσει το ευρώ υποβάλλουν πληροφορίες για τις τιμές στο εθνικό τους νόμισμα.

               (12)Η Ένωση καλείται να προβεί σε ορισμένες κοινοποιήσεις στον Παγκόσμιο Οργανισμό Εμπορίου (ΠΟΕ), σύμφωνα με το άρθρο 18 παράγραφος 2 της συμφωνίας του ΠΟΕ για τη γεωργία
                  28
               , όπως αναλύεται περαιτέρω στην παράγραφο 4 του εγγράφου G/AG/2 του ΠΟΕ της 30ής Ιουνίου 1995 και στο παράρτημα της απόφασης της υπουργικής διάσκεψης του ΠΟΕ της 19ης Δεκεμβρίου 2015 για τον ανταγωνισμό στο εξαγωγικό εμπόριο (WT/MIN(15)/45-WT/L/980). Προκειμένου να υπάρξει συμμόρφωση με τις εν λόγω διατάξεις, η Ένωση απαιτεί την παροχή ορισμένων πληροφοριών από τα κράτη μέλη, ιδίως πληροφορίες σχετικές με τις εσωτερικές ενισχύσεις και τον ανταγωνισμό στο εξαγωγικό εμπόριο. Ως εκ τούτου, θα πρέπει να θεσπιστούν διατάξεις σχετικά με τις κοινοποιήσεις που πρέπει να γίνονται από τα κράτη μέλη προς την Επιτροπή για αυτούς τους σκοπούς.

               (13)Οι διατάξεις σχετικά με τις κοινοποιήσεις στον τομέα της ζάχαρης θα πρέπει εφαρμόζονται από την 1η Οκτωβρίου 2017, προκειμένου να εξασφαλιστεί η ομαλή μετάβαση με τη λήξη του συστήματος των ποσοστώσεων.

               (14)Συνεπώς, οι κανονισμοί (ΕΚ) αριθ. 315/2002, (ΕΚ) αριθ. 952/2006, (ΕΚ) αριθ. 589/2008, (ΕΚ) αριθ. 826/2008, (ΕΚ) αριθ. 1249/2008, (ΕΚ) αριθ. 436/2009, (ΕΕ) No 1272/2009, (ΕΕ) αριθ. 479/2010, και οι εκτελεστικοί κανονισμοί (ΕΕ) αριθ. 543/2011, (ΕΕ) αριθ. 1333/2011 και (ΕΕ) αριθ. 807/2013 θα πρέπει να τροποποιηθούν αναλόγως.  Θα πρέπει να καταργηθούν οι κανονισμοί (ΕΚ) αριθ. 546/2003, (ΕΚ) αριθ. 1709/2003, (ΕΚ) 2336/2003, (ΕΚ) αριθ. 2095/2005 και (ΕΚ) αριθ.  1557/2006 και ο εκτελεστικός κανονισμός (ΕΕ) αριθ. 1288/2011.

               (15)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων και της επιτροπής για την κοινή οργάνωση των γεωργικών αγορών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

               ΚΕΦΑΛΑΙΟ I

               Αρχές και απαιτήσεις του συστήματος πληροφοριών

               Άρθρο 1

               Σύστημα πληροφοριών της Επιτροπής και μέθοδος ειδοποίησης

               1.Η κοινοποίηση των πληροφοριών και των εγγράφων που απαιτούνται σύμφωνα με τις υποχρεώσεις κοινοποίησης που προβλέπονται στους κανονισμούς (ΕΕ) αριθ. 1307/2013 και (ΕΕ) αριθ. 1308/2013 και των πράξεων που θεσπίστηκαν βάσει των κανονισμών αυτών πραγματοποιείται μέσω συστήματος που βασίζεται στην τεχνολογία των πληροφοριών το οποίο η Επιτροπή θέτει στη διάθεση των κρατών μελών.

               Οι πληροφορίες και τα έγγραφα καταρτίζονται και κοινοποιούνται σύμφωνα με:

               α)τις διαδικασίες που θεσπίστηκαν για το σύστημα πληροφοριών·

               β)τα δικαιώματα πρόσβασης που χορηγήθηκαν από τον ενιαίο φορέα-σύνδεσμο που αναφέρεται στον κατ’ εξουσιοδότηση κανονισμό (ΕΕ) 2017/xxx· και

               γ)τα έντυπα που τίθενται στη διάθεση των χρηστών στο σύστημα πληροφοριών.

               2.Κατά παρέκκλιση από το πρώτο εδάφιο της παραγράφου 1, τα κράτη μέλη μπορούν να καταστούν τις απαιτούμενες πληροφορίες διαθέσιμες στην Επιτροπή ταχυδρομικώς, με τηλεομοιοτυπία, με ηλεκτρονικό ταχυδρομείο ή με ιδιόχειρη παράδοση:

               α)εάν η Επιτροπή δεν έχει παράσχει τα μέσα της τεχνολογίας των πληροφοριών για την ειδική υποχρέωση κοινοποίησης·

               β)σε περιπτώσεις ανωτέρας βίας ή σε εξαιρετικές περιστάσεις που καθιστούν αδύνατο για τα κράτη μέλη να χρησιμοποιούν το σύστημα πληροφοριών που αναφέρεται στην παράγραφο 1.

               Άρθρο 2

               Διαχρονική ακεραιότητα και ευανάγνωστο

               Το σύστημα πληροφοριών που διατίθεται από την Επιτροπή σχεδιάζεται έτσι ώστε να προστατεύει την ακεραιότητα των εγγράφων που κοινοποιούνται και τηρούνται. Ειδικότερα:

               α)επιτρέπει σε κάθε χρήστη να ταυτοποιείται αδιαμφισβήτητα και ενσωματώνει αποτελεσματικά μέτρα ελέγχου των δικαιωμάτων πρόσβασης προκειμένου να παρέχει προστασία από την παράνομη, κακόβουλη ή ανεπίτρεπτη πρόσβαση, τη διαγραφή, αλλοίωση ή μετακίνηση εγγράφων, αρχείων ή μεταδεδομένων·

               β)είναι εξοπλισμένο με συστήματα φυσικής προστασίας κατά των παρεισδύσεων και των περιβαλλοντικών συμβάντων, καθώς και με συστήματα προστασίας του λογισμικού από ενδεχόμενες κυβερνοεπιθέσεις·

               γ)αποτρέπει κάθε ανεπίτρεπτη μεταβολή και έχει ενσωματωμένους μηχανισμούς ακεραιότητας που ελέγχουν αν ένα έγγραφο έχει υποστεί διαχρονικές αλλοιώσεις·

               δ)τηρεί στοιχεία ελέγχου για κάθε βασικό στάδιο της διαδικασίας·

               ε)διαφυλάσσει τα απομνημονευόμενα στοιχεία σε ένα περιβάλλον που είναι ασφαλές τόσο από φυσική άποψη, όσο και από πλευράς λογισμικού, σύμφωνα με το στοιχείο β)·

               στ)παρέχει αξιόπιστες διαδικασίες μετατροπής και αλλαγής μορφότυπου, προκειμένου να υπάρχει εγγύηση ότι τα έγγραφα είναι ευανάγνωστα και προσβάσιμα καθ’ όλη τη διάρκεια της συνολικής απαιτούμενης περιόδου αποθήκευσης·

               ζ)έχει αρκετά διεξοδική και επικαιροποιημένη λειτουργική και τεχνική τεκμηρίωση για τη λειτουργία και τα χαρακτηριστικά του συστήματος· η εν λόγω τεκμηρίωση είναι προσιτή ανά πάσα στιγμή στις οργανωτικές οντότητες που είναι υπεύθυνες για τις λειτουργικές και/ή τεχνικές προδιαγραφές.

               Άρθρο 3

               Γνησιότητα των εγγράφων

               Η γνησιότητα ενός εγγράφου, που κοινοποιείται ή αποθηκεύεται με χρήση συστήματος πληροφοριών σύμφωνα με τον παρόντα κανονισμό, αναγνωρίζεται εάν το πρόσωπο που έστειλε το έγγραφο προσδιορίζεται δεόντως και εάν το έγγραφο έχει καταρτισθεί και κοινοποιηθεί σύμφωνα με τον παρόντα κανονισμό.

               Άρθρο 4

               Προστασία δεδομένων προσωπικού χαρακτήρα

               1.Οι διατάξεις του παρόντος κανονισμού εφαρμόζονται με την επιφύλαξη των διατάξεων της οδηγίας 95/46/ΕΚ, του κανονισμού (ΕΚ) αριθ. 45/2001, του κανονισμού (ΕΚ) αριθ. 1049/2001 και της οδηγίας 2002/58/ΕΚ και των διατάξεων που εκδίδονται βάσει αυτών.

               2.Τα κράτη μέλη λαμβάνουν τα αναγκαία μέτρα για την προστασία της εμπιστευτικότητας των στοιχείων που λαμβάνουν από τους οικονομικούς φορείς.

               3.Όταν οι πληροφορίες που κοινοποιούνται στην Επιτροπή προκύπτουν από λιγότερο από 3 φορείς εκμετάλλευσης, ή εάν οι πληροφορίες από έναν φορέα εκμετάλλευσης αντιπροσωπεύουν πάνω από το 70 % του όγκου των πληροφοριών που κοινοποιούνται, το εν λόγω κράτος μέλος επισημαίνει αυτό το γεγονός στην Επιτροπή κατά την κοινοποίηση των πληροφοριών.

               4.Η Επιτροπή δεν δημοσιεύει πληροφορίες κατά τρόπο που θα μπορούσαν να οδηγήσουν στην ταυτοποίηση συγκεκριμένου φορέα εκμετάλλευσης. Εάν υπάρχει τέτοιος κίνδυνος, η Επιτροπή οφείλει να δημοσιεύει τις εν λόγω πληροφορίες σε συγκεντρωτική μορφή.

               Άρθρο 5

               Αδυναμία κοινοποίησης

               Εκτός εάν προβλέπεται διαφορετικά στις πράξεις που αναφέρονται στο άρθρο 1, όταν ένα κράτος μέλος δεν έχει κοινοποιήσει στην Επιτροπή τις απαιτούμενες πληροφορίες ή τα έγγραφα εντός της προθεσμίας («μηδενική δήλωση»), το κράτος μέλος θεωρείται ότι έχει κοινοποιήσει στην Επιτροπή:

               α)στην περίπτωση ποσοτικών πληροφοριών μια μηδενική αξία·

               β)στην περίπτωση ποιοτικών πληροφοριών μια «μηδενική δήλωση».

               ΚΕΦΑΛΑΙΟ II

               Κοινοποιήσεις σχετικά με τις τιμές, την παραγωγή, την αγορά και εκείνες που απαιτούνται από διεθνείς συμφωνίες

               Τμήμα 1
                  Κοινοποιήσεις πληροφοριών σχετικά με τις τιμές, την παραγωγή και την αγορά

               Άρθρο 6

               Κοινοποιήσεις σχετικά με την κατάσταση των τιμών, της παραγωγής και της αγοράς

               Η κοινοποίηση πληροφοριών για τις τιμές που απαιτούνται σύμφωνα με την υποχρέωση κοινοποίησης που προβλέπεται στο άρθρο 2 του κατ’ εξουσιοδότηση κανονισμού (ΕΕ) 2017/xxx υποβάλλεται σύμφωνα με τα παραρτήματα I και II.

               Η κοινοποίηση πληροφοριών για την παραγωγή και την αγορά που απαιτούνται σύμφωνα με την υποχρέωση κοινοποίησης που προβλέπεται στο άρθρο 2 του κατ’ εξουσιοδότηση κανονισμού (ΕΕ) 2017/xxx υποβάλλεται σύμφωνα με το παράρτημα III.

               Άρθρο 7

               Ακεραιότητα των πληροφοριών

               1Τα κράτη μέλη λαμβάνουν τα αναγκαία μέτρα για να εξασφαλίσουν ότι οι πληροφορίες που κοινοποιούν είναι σχετικές με την υπόψη αγορά, ακριβείς και πλήρεις. Τα κράτη μέλη εξασφαλίζουν ότι τα κοινοποιηθέντα ποσοτικά στοιχεία συνιστούν συνεκτική στατιστική σειρά. Σε περίπτωση που ένα κράτος μέλος έχει λόγους να πιστεύει ότι οι πληροφορίες που κοινοποιούνται ενδέχεται να μην είναι σχετικές, ακριβείς ή πλήρεις, το εν λόγω κράτος μέλος επισημαίνει αυτό το γεγονός στην Επιτροπή κατά την κοινοποίηση των πληροφοριών.

               2.Τα κράτη μέλη κοινοποιούν στην Επιτροπή κάθε νέα σημαντική πληροφορία που είναι δυνατόν να μεταβάλει σημαντικά τις πληροφορίες που της έχουν ήδη κοινοποιηθεί.

               3.Τα κράτη μέλη λαμβάνουν τα αναγκαία μέτρα για να εξασφαλίσουν ότι οι σχετικοί οικονομικοί φορείς τους παρέχουν τις απαιτούμενες πληροφορίες εντός των κατάλληλων προθεσμιών. Οι οικονομικοί φορείς παρέχουν στα κράτη μέλη τις πληροφορίες που απαιτούνται για τη συμμόρφωση προς τις απαιτήσεις παροχής πληροφοριών που ορίζονται στον παρόντα κανονισμό.

               Άρθρο 8

               Συμπληρωματικές πληροφορίες

               Τα κράτη μέλη μπορούν να κοινοποιούν στην Επιτροπή συμπληρωματικές πληροφορίες πέραν εκείνων που απαιτούνται στα παραρτήματα I, II και III, μέσω του συστήματος πληροφοριών που αναφέρεται στο άρθρο 1, εφόσον οι εν λόγω πληροφορίες θεωρούνται σχετικές από το οικείο κράτος μέλος. Οι εν λόγω κοινοποιήσεις πραγματοποιούνται με τη χρήση εντύπου που διατίθεται από την Επιτροπή στο σύστημα.

               Άρθρο 9

               Καθορισμός τιμών

               1.Για κάθε κοινοποίηση τιμών που απαιτείται από το παρόν τμήμα, τα κράτη μέλη κοινοποιούν τις πηγές και τη μεθοδολογία που χρησιμοποιήθηκαν για τον προσδιορισμό των τιμών που παρέχονται. Οι εν λόγω κοινοποιήσεις περιλαμβάνουν πληροφορίες για τις αντιπροσωπευτικές αγορές που καθορίζονται από τα κράτη μέλη και τους σχετικούς συντελεστές στάθμισης.

               2.Τα κράτη μέλη κοινοποιούν στην Επιτροπή οποιεσδήποτε αλλαγές στις πληροφορίες που παρέχονται σύμφωνα με την παράγραφο 1.

               3.Τα κράτη μέλη διασφαλίζουν το δικαίωμα της Επιτροπής να δημοσιεύει τα δεδομένα που κοινοποιούν στην Επιτροπή, με την επιφύλαξη του άρθρο 4.

               Άρθρο 10

               Αναφορά των τιμών στο επίσημο νόμισμα

               Εκτός εάν ορίζεται διαφορετικά στα παραρτήματα I, II και III, τα κράτη μέλη κοινοποιούν πληροφορίες για τις τιμές τους στο εθνικό τους νόμισμα, χωρίς ΦΠΑ.

               Άρθρο 11

               Εβδομαδιαία παρακολούθηση των τιμών

               Εκτός αν ορίζεται διαφορετικά στο παράρτημα I, τα κράτη μέλη κοινοποιούν στην Επιτροπή τις εβδομαδιαίες πληροφορίες για τις τιμές που αναφέρονται στο εν λόγω παράρτημα, το αργότερο έως τις 12.00 (ώρα Βρυξελλών), κάθε Τετάρτη, για την προηγούμενη εβδομάδα.

               Άρθρο 12

               Μη εβδομαδιαίες πληροφορίες για τις τιμές και παρακολούθηση της παραγωγής

               Τα κράτη μέλη κοινοποιούν στην Επιτροπή, εντός των προθεσμιών που ορίστηκαν, τα εξής:

               α)τις μη εβδομαδιαίες πληροφορίες που αναφέρονται στο παράρτημα ΙΙ του παρόντος κανονισμού· και

               β)τις πληροφορίες για την παραγωγή και την αγορά που αναφέρονται στο παράρτημα ΙΙI του παρόντος κανονισμού.

               Τμήμα 2
                  Κοινοποιήσεις που απαιτούνται βάσει διεθνών συμφωνιών

               Άρθρο 13

               Στοιχεία εσωτερικής στήριξης του ΠΟΕ

               1.Τα κράτη μέλη κοινοποιούν στην Επιτροπή, έως την 31η Οκτωβρίου κάθε έτους, τα στοιχεία σχετικά με τις εθνικές δημοσιονομικές δαπάνες, συμπεριλαμβανομένων των διαφυγόντων εσόδων, σχετικά με τα μέτρα εσωτερικής στήριξης υπέρ των παραγωγών γεωργικών προϊόντων της Ένωσης για το προηγούμενο οικονομικό έτος. Η κοινοποίηση περιλαμβάνει δεδομένα σχετικά με μέτρα που συγχρηματοδοτούνται από τον προϋπολογισμό της Ένωσης και καλύπτει τόσο τα εθνικά όσο και τα ενωσιακά στοιχεία της χρηματοδότησης. Η κοινοποίηση δεν καλύπτει μέτρα που χρηματοδοτούνται εξ ολοκλήρου από τον προϋπολογισμό της Ένωσης.

               2.Τα δεδομένα που απαιτούνται βάσει της παραγράφου 1 είναι αυτά που ορίζονται στο έγγραφο G/AG/2 του ΠΟΕ για την εσωτερική στήριξη και κοινοποιούνται σύμφωνα με το μορφότυπο που καθορίζεται στο εν λόγω έγγραφο.

               Άρθρο 14

               Δεδομένα του ΠΟΕ σχετικά με τον ανταγωνισμό στο εξαγωγικό εμπόριο

               1.Τα κράτη μέλη κοινοποιούν στην Επιτροπή, έως την 28η Φεβρουαρίου κάθε έτους, δεδομένα για το προηγούμενο ημερολογιακό έτος σχετικά με τα ακόλουθα μέτρα για τον ανταγωνισμό στο εξαγωγικό εμπόριο που εφαρμόζουν:

               α)στήριξη της χρηματοδότησης των εξαγωγών (εξαγωγικές πιστώσεις, εγγυήσεις εξαγωγικών πιστώσεων ή προγράμματα ασφάλισης)·

               β)διεθνή επισιτιστική βοήθεια·

               γ)γεωργικές εξαγωγικές κρατικές εμπορικές επιχειρήσεις.

               2.Τα δεδομένα που απαιτούνται βάσει της παραγράφου 1 είναι αυτά που ορίζονται στο παράρτημα της απόφασης της υπουργικής διάσκεψης του ΠΟΕ της 19ης Δεκεμβρίου 2015 για τον ανταγωνισμό στο εξαγωγικό εμπόριο και κοινοποιούνται σύμφωνα με το μορφότυπο που καθορίζεται στο εν λόγω παράρτημα.

               ΚΕΦΑΛΑΙΟ III

               ΤΕΛΙΚΕΣ ΔΙΑΤΑΞΕΙΣ

               Άρθρο 15
               Τροποποιήσεις ορισμένων κανονισμών και μεταβατικές διατάξεις

               1.Το άρθρο 1 του κανονισμού (ΕΚ) αριθ. 315/2002 διαγράφεται·

               2.Τα άρθρα 2, 13, 14, 14α, 15α, 20, 21 και 22 του κανονισμού (ΕΚ) αριθ. 952/2006 διαγράφονται από 1ης Οκτωβρίου 2017. Οι εν λόγω διατάξεις θα εξακολουθήσουν να εφαρμόζονται όσον αφορά τις εναπομένουσες κοινοποιήσεις σχετικά με το καθεστώς ποσοστώσεων ζάχαρης.

               3.το άρθρο 31 του κανονισμού (ΕΚ) αριθ. 589/2008 διαγράφεται·

               4.Το σημείο 2 του παραρτήματος ΙΙΙ του κανονισμού (ΕΚ) αριθ. 826/2008 διαγράφεται·

               5.Τα άρθρα 16 παράγραφος 8, 17, 25 παράγραφος 3, 27 παράγραφοι 1 και 2, 34 παράγραφος 2 και το άρθρο 36 του κανονισμού (ΕΚ) αριθ. 1249/2008 διαγράφονται.

               6.Το άρθρο 19 του κανονισμού (ΕΚ) αριθ. 436/2009 διαγράφεται, με την εξαίρεση της παραγράφου 1, στοιχείο β), σημείο iii) και της παραγράφου 2, οι οποίες θα συνεχίσουν να εφαρμόζονται μέχρι την 31η Ιουλίου 2017·

               7.Τα άρθρα 56 παράγραφοι 3 και 4 του κανονισμού (ΕΚ) αριθ. 1272/2009 διαγράφονται·

               8.Τα άρθρα 1α, 2 και 3  του κανονισμού (ΕΚ) αριθ. 479/2010 διαγράφονται·

               9.Το άρθρο 98 του κανονισμού (ΕΕ) αριθ. 543/2011 διαγράφεται·

               10.Το άρθρο 11 του εκτελεστικού κανονισμού (ΕΕ) αριθ. 1333/2011 διαγράφεται·

               11.Τα άρθρα 4 παράγραφοι 2 και 3 του εκτελεστικού κανονισμού (ΕΕ) αριθ. 807/2013 διαγράφονται.

               Άρθρο 16

               Κατάργηση

               Οι ακόλουθοι κανονισμοί καταργούνται:

               ο κανονισμός (ΕΚ) αριθ. 546/2003·

               ο κανονισμός (ΕΚ) αριθ. 1709/2003·

               ο κανονισμός (ΕΚ) αριθ. 2336/2003·

               ο κανονισμός (ΕΚ) αριθ. 2095/2005·

               ο κανονισμός (ΕΚ) αριθ. 1557/2006·

               Ο εκτελεστικός κανονισμός (ΕΕ) αριθ. 1288/2011.

               Άρθρο 17

               Έναρξη ισχύος

               Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

               Το σημείο 1 του παραρτήματος IΙ και το σημείο 2 του παραρτήματος IΙI εφαρμόζονται από την 1η Οκτωβρίου 2017.

               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

               Βρυξέλλες, 20.4.2017

                     Για την Επιτροπή

                     Πρόεδρος
                     Jean-Claude JUNCKER

                     (1)
                  ΕΕ L 347 της 20.12.2013, σ. 608.

                     (2)
                  ΕΕ L 347 της 20.12.2013, σ. 671.

                     (3)
                  Κανονισμός (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (ΕΕ L 30 της 31.1.2009, σ. 16).

                     (4)
                  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (ΕΕ L 299 της 16.11.2007, σ. 1).

                     (5)
                  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).

                     (6)
                  Κατ’ εξουσιοδότηση κανονισμός (ΕΕ).../... της Επιτροπής, της..., για τη συμπλήρωση των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου σχετικά με την κοινοποίηση στην Επιτροπή πληροφοριών και εγγράφων (ΕΕ L...).

                     (7)
                  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).

                     (8)
                  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).

                     (9)
                  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).

                     (10)
                  Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία της ιδιωτικής ζωής στις ηλεκτρονικές επικοινωνίες) (ΕΕ L 201 της 31.7.2002, σ. 37).

                     (11)
                  Κανονισμός (ΕΚ) αριθ. 315/2002 της Επιτροπής, της 20ής Φεβρουαρίου 2002, σχετικά με τον πίνακα των τιμών νωπών ή διατηρημένων με απλή ψύξη σφαγίων αμνών στις αντιπροσωπευτικές αγορές της Κοινότητας  (ΕΕ L 50 της 21.2.2002, σ. 47).

                     (12)
                  Κανονισμός (ΕΚ) αριθ. 546/2003 της Επιτροπής, της 27ης Μαρτίου 2003, όσον αφορά ορισμένες κοινοποιήσεις στοιχείων σχετικά με την εφαρμογή των κανονισμών του Συμβουλίου (ΕΟΚ) αριθ. 2771/75, (ΕΟΚ) αριθ. 2777/75 και (ΕΟΚ) αριθ. 2783/75 στους τομείς των αυγών και των πουλερικών (ΕΕ L 81 της 28.3.2003, σ. 12).

                     (13)
                  Κανονισμός (ΕΚ) αριθ. 1709/2003 της Επιτροπής, της 26ης Σεπτεμβρίου 2003, σχετικά με τις δηλώσεις για τη συγκομιδή και τα αποθέματα ρυζιού (ΕΕ L 243 της 27.9.2003, σ. 92).

                     (14)
                  Κανονισμός (ΕΚ) αριθ. 2336/2003 της Επιτροπής, της 30ής Δεκεμβρίου 2003, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 670/2003 του Συμβουλίου για τη θέσπιση ειδικών μέτρων σχετικά με την αγορά στον τομέα της αιθυλικής αλκοόλης γεωργικής προέλευσης (ΕΕ L 346 της 31.12.2003, σ. 19).

                     (15)
                  Κανονισμός (ΕΚ) αριθ. 2095/2005 της Επιτροπής, της 20ής Δεκεμβρίου 2006, για τη θέσπιση των λεπτομερών κανόνων εφαρμογής του κανονισμού (ΕΟΚ) αριθ. 2075/92 του Συμβουλίου όσον αφορά την κοινοποίηση στοιχείων στον τομέα του καπνού (ΕΕ L 335 της 21,12. 2005, σ. 6).

                     (16)
                  Κανονισμός (ΕΚ) αριθ. 952/2006 της Επιτροπής, της 29ης Ιουνίου 2006, σχετικά με τις λεπτομέρειες εφαρμογής του κανονισμού (ΕΚ) αριθ. 318/2006 του Συμβουλίου, όσον αφορά τη διαχείριση της εσωτερικής αγοράς και του καθεστώτος ποσοστώσεων στον τομέα της ζάχαρης (ΕΕ L 178 της 1.7.2006, σ. 39).

                     (17)
                  Κανονισμός (ΕΚ) αριθ. 1557/2006 της Επιτροπής, της 18ης Οκτωβρίου 2006 , περί των λεπτομερειών εφαρμογής του κανονισμού (ΕΚ) αριθ. 1952/2005 του Συμβουλίου όσον αφορά την καταχώριση των συμφωνητικών και τις ανακοινώσεις των δεδομένων στον τομέα του λυκίσκου (ΕΕ L 288 της 19.10.2006, σ. 18).

                     (18)
                  Κανονισμός (ΕΚ) αριθ. 589/2008 της Επιτροπής, της 23ης Ιουνίου 2008, για τον καθορισμό λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου σχετικά με τις προδιαγραφές εμπορίας των αυγών (ΕΕ L 163 της 24.6.2008, σ. 6).

                     (19)
                  Κανονισμός (ΕΚ) αριθ. 826/2008 της Επιτροπής, της 20ής Αυγούστου 2008, σχετικά με τη θέσπιση κοινών κανόνων για τη χορήγηση κοινοτικής ενίσχυσης στην ιδιωτική αποθεματοποίηση ορισμένων γεωργικών προϊόντων (ΕΕ L 223 της 21.8.2008, σ. 3).

                     (20)
                  Κανονισμός (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων καθώς και για την κοινοποίηση των σχετικών τιμών (ΕΕ L 337 της 16.12.2008, σ. 3).

                     (21)
                  Κανονισμός (ΕΚ) αριθ. 436/2009 της Επιτροπής, της 26ης Μαΐου 2009, για τις λεπτομέρειες εφαρμογής του κανονισμού (ΕΚ) αριθ. 479/2008 του Συμβουλίου, όσον αφορά το αμπελουργικό μητρώο, τις υποχρεωτικές δηλώσεις και τη συγκέντρωση στοιχείων για την παρακολούθηση της αγοράς, τα συνοδευτικά έγγραφα μεταφοράς των προϊόντων και τα βιβλία που πρέπει να τηρούνται στον αμπελοοινικό τομέα (ΕΕ L 128 της 27.5.2009, σ. 15).

                     (22)
                  Κανονισμός (ΕΕ) αριθ. 1272/2009 της Επιτροπής, της 11ης Δεκεμβρίου 2009, για τη θέσπιση κοινών λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την αγορά και την πώληση γεωργικών προϊόντων από τη δημόσια παρέμβαση (ΕΕ L 349 της 29.12.2009, σ. 1).

                     (23)
                  Κανονισμός (ΕΕ) αριθ. 479/2010 της Επιτροπής, της 1ης Ιουνίου 2010, για τη θέσπιση κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις κοινοποιήσεις των κρατών μελών προς την Επιτροπή στον τομέα του γάλακτος και των γαλακτοκομικών προϊόντων (ΕΕ L 135 της 2.6.2010, σ. 26).

                     (24)
                  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).

                     (25)
                  Εκτελεστικός κανονισμός (ΕΕ) αριθ. 1288/2011 της Επιτροπής, της 9ης Δεκεμβρίου 2011, για την κοινοποίηση των τιμών χονδρικής πώλησης για τις μπανάνες στο πλαίσιο της κοινής οργάνωσης των γεωργικών αγορών (ΕΕ L 328 της 10.12.2011, σ. 42).

                     (26)
                  Εκτελεστικός κανονισμός (ΕΕ) αριθ. 1333/2011 της Επιτροπής, της 19ης Δεκεμβρίου 2011 , για τον καθορισμό προτύπων εμπορίας για τις μπανάνες, για τις διατάξεις ελέγχου τήρησης των εν λόγω προτύπων εμπορίας και για τις απαιτήσεις κοινοποίησης στον τομέα της μπανάνας (ΕΕ L 336 της 20.12.2011, σ. 23).

                     (27)
                  Εκτελεστικός κανονισμός (ΕΕ) αριθ. 807/2013 της Επιτροπής, της 26ης Αυγούστου 2013, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την καταγραφή των τιμών ορισμένων βοοειδών στις αντιπροσωπευτικές αγορές της Ένωσης (ΕΕ L 228 της 27.8.2013, σ. 5).

                     (28)
                  Πολυμερείς εμπορικές διαπραγματεύσεις του Γύρου της Ουρουγουάης (1986-1994) - Παράρτημα 1 - Παράρτημα 1Α - Συμφωνία για τη γεωργία (ΠΟΕ-GATT 1994) ΠΟΕ-"GATT 1994" (ΕΕ L 336 της 23.12.1994, σ.22).

    ---documentbreak---

               EL

               ΠΑΡΑΡΤΗΜΑ I

               ΑΠΑΙΤΗΣΕΙΣ ΣΧΕΤΙΚΑ ΜΕ ΤΙΣ ΕΒΔΟΜΑΔΙΑΙΕΣ ΚΟΙΝΟΠΟΙΗΣΕΙΣ ΤΙΜΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 11

               1.Σιτηρά

               Περιεχόμενο της κοινοποίησης: αντιπροσωπευτικές τιμές της αγοράς για κάθε σιτηρό και ποιότητα σιτηρού που θεωρείται σημαντική για την αγορά της Ένωσης, εκφραζόμενη ανά τόνο προϊόντος.

               Συμμετέχοντα κράτη μέλη: όλα τα κράτη μέλη.

               Άλλο: οι τιμές αναφέρονται, ιδίως, στα ποιοτικά χαρακτηριστικά, στον τόπο διαπίστωσης των τιμών και στο στάδιο εμπορίας κάθε προϊόντος.

               2.Ρύζι

               Περιεχόμενο της κοινοποίησης: αντιπροσωπευτικές τιμές της αγοράς για κάθε ποικιλία ρυζιού που θεωρείται σημαντική για την αγορά της Ένωσης, εκφραζόμενη ανά τόνο προϊόντος.

               Συμμετέχοντα κράτη μέλη: τα ορυζοπαραγωγά κράτη μέλη.

               Άλλο: οι τιμές αναφέρονται, ιδίως, στο στάδιο μεταποίησης, στον τόπο διαπίστωσης των τιμών και στο στάδιο εμπορίας κάθε προϊόντος.

               3.Ελαιόλαδο

               Περιεχόμενο της κοινοποίησης: μέσες τιμές οι οποίες διαπιστώνονται στις κυριότερες αντιπροσωπευτικές αγορές και μέσες εθνικές τιμές για τις κατηγορίες ελαιολάδου που παρατίθενται στο μέρος VIII του παραρτήματος VII του κανονισμού (ΕΕ) αριθ. 1308/2013, εκφραζόμενες ανά 100 kg προϊόντος.

               Συμμετέχοντα κράτη μέλη: τα κράτη μέλη που παράγουν ελαιόλαδο σε ποσότητες άνω των 20 000 τόνων στο διάστημα ενός έτους από την 1η Οκτωβρίου έως τις 30 Σεπτεμβρίου.

               Άλλο: οι τιμές πρέπει να αντιστοιχούν σε αυτές του ελαιολάδου χύμα, του παρθένου ελαιολάδου κατά την έξοδο από το ελαιοτριβείο και των άλλων κατηγοριών ελαιολάδου κατά την έξοδο εκ του εργοστασίου. Οι αντιπροσωπευτικές αγορές καλύπτουν τουλάχιστον το 70 % της εθνικής παραγωγής του υπόψη προϊόντος.

               4.Οπωροκηπευτικά

               Περιεχόμενο της κοινοποίησης: Η ενιαία μέση σταθμισμένη τιμή για τα είδη και τις ποικιλίες οπωροκηπευτικών που παρατίθενται στο μέρος Α του παραρτήματος XV του εκτελεστικού κανονισμού (ΕΕ) αριθ. 543/2011 που πληρούν τις γενικές προδιαγραφές εμπορίας που καθορίζονται στο μέρος Α του παραρτήματος Ι του εν λόγω κανονισμού ή για την κατηγορία Ι για προϊόντα που καλύπτονται από ειδικές προδιαγραφές εμπορίας, εκφραζόμενη ανά 100 kg καθαρού βάρους του προϊόντος.

               Συμμετέχοντα κράτη μέλη: τα κράτη μέλη όπως καθορίζονται στο παράρτημα XV του εκτελεστικού κανονισμού (ΕΕ) αριθ. 543/2011, όταν διατίθενται δεδομένα.

               Άλλο: νοούνται οι τιμές κατά την έξοδο από την εγκατάσταση συσκευασίας, μετά από τη διαλογή, τη συσκευασία και, ενδεχομένως, την τοποθέτηση σε παλέτες.

               5.Μπανάνες

               Περιεχόμενο της κοινοποίησης: οι τιμές χονδρικής πώλησης των κίτρινων μπανανών οι οποίες εμπίπτουν στον κωδικό ΣΟ 0803 90 10, εκφραζόμενες ανά 100 kg προϊόντος.

               Συμμετέχοντα κράτη μέλη: όλα τα κράτη μέλη εμπορίας που εμπορεύονται περισσότερους από 50 000 τόνους κίτρινων μπανανών ανά ημερολογιακό έτος.

               Άλλο: οι τιμές κοινοποιούνται ανά ομάδα χωρών καταγωγής.

               6.Κρέας

               Περιεχόμενο της κοινοποίησης: οι τιμές των σφαγίων βοοειδών, χοίρων και προβάτων, καθώς και ορισμένων ζώντων βοοειδών, μόσχων και χοιριδίων όσον αφορά την ταξινόμηση των σφαγίων βοοειδών, χοίρων και προβάτων, καθώς και την κοινοποίηση των τιμών της αγοράς σύμφωνα με τους κανόνες της Ένωσης δυνάμει του κανονισμού (ΕΕ) αριθ. 1308/2013.

               Συμμετέχοντα κράτη μέλη: όλα τα κράτη μέλη.

               Άλλο: εφόσον κατά τη γνώμη της αρμόδιας αρχής του οικείου κράτους μέλους υπάρχει επαρκής αριθμός σφαγίων ή ζώντων ζώων για κοινοποίηση, το ενδιαφερόμενο κράτος μέλος μπορεί να αποφασίσει για την εν λόγω περίοδο να αναστείλει την καταγραφή των τιμών για τα εν λόγω σφάγια ή ζώντα ζώα και να κοινοποιήσει στην Επιτροπή τους λόγους της απόφασής του.

               7.Γάλα και γαλακτοκομικά προϊόντα

               Περιεχόμενο της κοινοποίησης: οι τιμές του ορού γάλακτος σε σκόνη, του αποκορυφωμένου γάλακτος σε σκόνη, τους πλήρους γάλακτος σε σκόνη, του βουτύρου και των βιομηχανικών τυριών εκφραζόμενες ανά 100 kg προϊόντος.

               Συμμετέχοντα κράτη μέλη: τα κράτη μέλη, των οποίων η εθνική παραγωγή αντιπροσωπεύει το 2 % ή περισσότερο της ενωσιακής παραγωγής· ή, στην περίπτωση του βιομηχανικών τυριών, εάν ο τύπος τυριού αντιπροσωπεύει το 4 % ή περισσότερο της συνολικής εθνικής παραγωγής τυριού.

               Άλλο: οι τιμές κοινοποιούνται για προϊόντα τα οποία έχουν αγοραστεί από τον κατασκευαστή, με εξαίρεση άλλων στοιχείων κόστους (μεταφορικά, φορτοεκφόρτωση, διακίνηση, αποθήκευση, παλετοποίηση, ασφάλειες, κλπ.) με βάση τις συμβάσεις που συνάπτονται για παραδόσεις εντός τριών μηνών.

               8.Αυγά

               Περιεχόμενο της κοινοποίησης: η τιμή χονδρικής πώλησης για αυγά της κατηγορίας Α κλωβοστοιχίας (μέσος όρος των κατηγοριών L και M), εκφραζόμενη ανά 100 kg προϊόντος.

               Συμμετέχοντα κράτη μέλη: όλα τα κράτη μέλη.

               Άλλο: οι τιμές κοινοποιούνται για τα προϊόντα στις εγκαταστάσεις συσκευασίας. Εάν η παραγωγή σε κλωβούς δεν είναι πλέον αντιπροσωπευτική, το ενδιαφερόμενο κράτος μέλος κοινοποιεί την τιμή χονδρικής πώλησης των αυγών της κατηγορίας Α, που παράγονται από όρνιθες ωοπαραγωγής οι οποίες εκτρέφονται σε δάπεδο με στρωμνή, εκφραζόμενη ανά 100 kg.

               9.Κρέας πουλερικών

               Περιεχόμενο της κοινοποίησης: η μέση τιμή χονδρικής για ολόκληρα τα κοτόπουλα της κατηγορίας A («κοτόπουλα 65 %»), εκφραζόμενη ανά 100 kg προϊόντος.

               Συμμετέχοντα κράτη μέλη: όλα τα κράτη μέλη.

               Άλλο: κοινοποιούνται οι τιμές προϊόντων σε σφαγεία ή οι τιμές που καταγράφονται στις αντιπροσωπευτικές αγορές. Όταν μια άλλη παρουσίαση κοτόπουλου ή ειδικά τεμάχια κοτόπουλου έχουν σημασία για τη διάρθρωση της αγοράς, το ενδιαφερόμενο κράτος μέλος μπορεί να κοινοποιήσει, πέραν της μέσης τιμής χονδρικής πώλησης για ολόκληρα τα κοτόπουλα της κατηγορίας A («κοτόπουλα 65 %»), τη χονδρική τιμή διαφορετικής παρουσίασης κοτόπουλου ή τεμαχίων κοτόπουλου της κατηγορίας Α, διευκρινίζοντας το είδος της παρουσίασης ή τα τεμάχια κοτόπουλου τα οποία αφορά η τιμή, εκφραζόμενη ανά 100 kg.

               ΠΑΡΑΡΤΗΜΑ II

               ΑΠΑΙΤΗΣΕΙΣ ΣΧΕΤΙΚΑ ΜΕ ΤΙΣ ΜΗ ΕΒΔΟΜΑΔΙΑΙΕΣ ΚΟΙΝΟΠΟΙΗΣΕΙΣ ΤΙΜΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 12 ΣΤΟΙΧΕΙΟ α)

               1.Ζάχαρη

               Περιεχόμενο της κοινοποίησης:

               α)οι σταθμισμένοι μέσοι όροι των ακόλουθων τιμών ζάχαρης, εκφραζόμενων ανά τόνο ζάχαρης, καθώς και οι συνολικές αντίστοιχες ποσότητες και οι σταθμισμένες τυπικές αποκλίσεις:

               i)για τον προηγούμενο μήνα, η τιμή πώλησης·

               ii)για τον τρέχοντα μήνα, η τιμή πώλησης, όπως προβλέπεται βάσει των συμβάσεων ή άλλων συναλλαγών.

               β)η σταθμισμένη μέση τιμή τεύτλων κατά την προηγούμενη περίοδο εμπορίας, εκφραζόμενη ανά τόνο ζαχαρότευτλων, καθώς και οι συνολικές αντίστοιχες ποσότητες.

               Συμμετέχοντα κράτη μέλη:

               α)για τις τιμές της ζάχαρης, όλα τα κράτη μέλη στα οποία παράγεται ζάχαρη από ζαχαρότευτλα ή από ακατέργαστη ζάχαρη άνω των 10 000 τόνων·

               β)για τις τιμές των ζαχαρότευτλων, όλα τα κράτη μέλη στα οποία παράγονται ζαχαρότευτλα.

               Προθεσμία κοινοποίησης:

               α)για τις τιμές της ζάχαρης, έως τα τέλη κάθε μήνα·

               β)για τις τιμές των ζαχαρότευτλων, έως τις 30 Ιουνίου κάθε έτους.

               Άλλο: οι τιμές καθορίζονται σύμφωνα με τη μεθοδολογία που δημοσιεύεται από την Επιτροπή και αφορούν τα εξής:

               α)τις τιμές εργοστασίου της λευκής ζάχαρης χύμα για ζάχαρη τυπικής ποιότητας όπως ορίζεται στο σημείο Β ΙΙ του παραρτήματος ΙΙΙ του κανονισμού (ΕΕ) αριθ. 1308/2013, που λαμβάνεται από επιχειρήσεις ζάχαρης και ραφιναρίσματος·

               β)τις τιμές ζαχαρότευτλων για τα ζαχαρότευτλα τυπικής ποιότητας όπως ορίζεται στο σημείο Β Ι του παραρτήματος ΙΙΙ του κανονισμού (ΕΕ) αριθ. 1308/2013, που καταβάλλονται από τις επιχειρήσεις στους παραγωγούς· Τα ζαχαρότευτλα αποδίδονται στην ίδια περίοδο εμπορίας όπως και η ζάχαρη που λαμβάνεται από αυτά.

               2.Ίνες λίνου

               Περιεχόμενο της κοινοποίησης: οι μέσες τιμές εργοστασίου για τον προηγούμενο μήνα που καταγράφονται στις κυριότερες αντιπροσωπευτικές αγορές για τις μακρές ίνες λίνου, εκφραζόμενες ανά τόνο προϊόντος.

               Συμμετέχοντα κράτη μέλη: όλα τα κράτη μέλη στα οποία οι μακρές ίνες λίνου παράγονται σε φυτευμένη έκταση που υπερβαίνει τα 1 000 εκτάρια κλωστικού λίνου.

               Προθεσμία κοινοποίησης: έως τις 25 εκάστου μηνός, για τον προηγούμενο μήνα.

               3.Οίνος

               Περιεχόμενο της κοινοποίησης: όσον αφορά τους οίνους που αναφέρονται στο σημείο 1 του μέρους ΙΙ του παραρτήματος VII του κανονισμού (ΕΕ) αριθ. 1308/2013:

               α)περίληψη των τιμών για τον προηγούμενο μήνα, εκφραζόμενων ανά εκατόλιτρα οίνου σε σχέση με τις εν λόγω ποσότητες· ή

               β)έως τις 31 Ιουλίου 2017, οι διαθέσιμες στο κοινό πηγές πληροφόρησης που θεωρούνται αξιόπιστες για την καταγραφή των τιμών.

               Συμμετέχοντα κράτη μέλη: τα κράτη μέλη των οποίων η οινοπαραγωγή κατά τα τελευταία πέντε χρόνια κατά μέσο όρο υπερέβαινε το 5 % της συνολικής ενωσιακής παραγωγής οίνου.

               Προθεσμία κοινοποίησης: έως τις 15 εκάστου μηνός, για τον προηγούμενο μήνα.

               Άλλο: οι τιμές πρέπει να αφορούν μη συσκευασμένο προϊόν από τις εγκαταστάσεις του παραγωγού. Για τις πληροφορίες που αναφέρονται στα στοιχεία α) και β), τα οικεία κράτη μέλη προβαίνουν σε επιλογή των οκτώ πλέον αντιπροσωπευτικών αγορών που πρέπει να παρακολουθούνται, στις οποίες περιλαμβάνονται τουλάχιστον δύο αγορές οίνων προστατευόμενης ονομασίας προέλευσης ή προστατευόμενης γεωγραφικής ένδειξης.

               4.Γάλα και γαλακτοκομικά προϊόντα

               α)Γάλα

               Περιεχόμενο της κοινοποίησης: η τιμή του ακατέργαστου γάλακτος, καθώς και η κατ’ εκτίμηση τιμή για παραδόσεις που πραγματοποιούνται κατά τον τρέχοντα μήνα, εκφραζόμενη ανά 100 kg προϊόντος με την αρχική περιεκτικότητά του σε λιπαρές ουσίες και πρωτεΐνες.

               Συμμετέχοντα κράτη μέλη: όλα τα κράτη μέλη.

               Προθεσμία κοινοποίησης: έως τα τέλη εκάστου μηνός, για τον προηγούμενο μήνα.

               Άλλο: νοείται η τιμή που πρέπει να καταβάλλεται από τους πρώτους αγοραστές που είναι εγκατεστημένοι στο έδαφος του κράτους μέλους.

               β)Γαλακτοκομικά προϊόντα

               Περιεχόμενο της κοινοποίησης: οι τιμές των τυριών, εκτός από τα βιομηχανικά τυριά που αναφέρονται στο σημείο 7 του παραρτήματος I, εκφραζόμενες ανά 100 kg προϊόντος.

               Συμμετέχοντα κράτη μέλη: όλα τα κράτη μέλη για τους τύπους τυριών που αφορούν την εθνική αγορά.

               Προθεσμία κοινοποίησης: έως τις 15 εκάστου μηνός, για τον προηγούμενο μήνα.

               Άλλο: οι τιμές αφορούν τυριά τα οποία έχουν αγοραστεί από τον κατασκευαστή, με εξαίρεση άλλων στοιχείων κόστους (μεταφορικά, φορτοεκφόρτωση, διακίνηση, αποθήκευση, παλετοποίηση, ασφάλειες, κλπ.) με βάση τις συμβάσεις που συνάπτονται για παραδόσεις εντός τριών μηνών.

               ΠΑΡΑΡΤΗΜΑ III

               ΑΠΑΙΤΗΣΕΙΣ ΣΧΕΤΙΚΑ ΜΕ ΤΗΝ ΠΑΡΑΓΩΓΗ ΚΑΙ ΤΙΣ ΚΟΙΝΟΠΟΙΗΣΕΙΣ ΠΛΗΡΟΦΟΡΙΩΝ ΑΓΟΡΑΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 12 ΣΤΟΙΧΕΙΟ β)

               1.Ρύζι

               Περιεχόμενο της κοινοποίησης: για κάθε τύπο ρυζιού που αναφέρεται στα σημεία 2 και 3 του μέρους Ι του παραρτήματος II του κανονισμού (ΕΕ) αριθ. 1308/2013:

               α)η φυτευμένη έκταση, η γεωπονική απόδοση, η παραγωγή αναποφλοίωτου ρυζιού κατά το έτος συγκομιδής και η απόδοση κατά τη βιομηχανική επεξεργασία·

               β)αποθέματα ρυζιού (σε ισοδύναμο λευκασμένου ρυζιού) που κατέχουν οι παραγωγοί και οι επιχειρήσεις εμπορίας ρυζιού στις 31 Αυγούστου κάθε έτους, αναλυόμενα ανά ρύζι παραγόμενο εντός της Ευρωπαϊκής Ένωσης και ρύζι εισαγόμενο.

               Προθεσμία κοινοποίησης: έως τις 15 Ιανουαρίου κάθε έτους για το προηγούμενο έτος.

               Συμμετέχοντα κράτη μέλη:

               α)για την παραγωγή αναποφλοίωτου ρυζιού, όλα τα ορυζοπαραγωγά κράτη μέλη·

               β)για τα αποθέματα ρυζιού, όλα τα κράτη μέλη που παράγουν ρύζι και τα κράτη μέλη με ορυζόμυλους.

               2.Ζάχαρη

               A. Περιοχές τεύτλων

               Περιεχόμενο της κοινοποίησης: έκταση καλλιέργειας ζαχαροτεύτλων για την τρέχουσα περίοδο εμπορίας και εκτίμηση για την επόμενη περίοδο εμπορίας.

               Προθεσμία κοινοποίησης: έως τις 31 Μαΐου κάθε έτους.

               Συμμετέχοντα κράτη μέλη: όλα τα κράτη μέλη με φυτεμένη έκταση μεγαλύτερη των 1 000 εκταρίων ζαχαρότευτλων κατά το εν λόγω έτος.

               Άλλο: οι εν λόγω αριθμητικές τιμές εκφράζονται σε εκτάρια και αναλύονται ανά εκτάσεις που προορίζονται για παραγωγή ζάχαρης και εκτάσεις που προορίζονται για παραγωγή βιοαιθανόλης.

               B. Παραγωγή ζάχαρης και βιοαιθανόλης

               Περιεχόμενο της κοινοποίησης: παραγωγή ζάχαρης και παραγωγή βιοαιθανόλης· από κάθε επιχείρηση κατά την προηγούμενη περίοδο εμπορίας και εκτίμηση της παραγωγής ζάχαρης από κάθε επιχείρηση για την τρέχουσα περίοδο εμπορίας·

               Προθεσμία κοινοποίησης: έως τις 30 Νοεμβρίου κάθε έτους όσον αφορά την παραγωγή του προηγούμενου έτους εμπορίας και έως τις 31 Μαρτίου κάθε έτους (30 Ιουνίου για τα γαλλικά διαμερίσματα της Γουαδελούπης και της Μαρτινίκας), όσον αφορά την παραγωγή της τρέχουσας περιόδου εμπορίας.

               Συμμετέχοντα κράτη μέλη: όλα τα κράτη μέλη εμπορίας που παράγουν περισσότερους από 10 000 τόνους ζάχαρης.

               Άλλο:

               α)Ως «παραγωγή ζάχαρης» νοείται η συνολική ποσότητα, εκφραζόμενη σε τόνους λευκής ζάχαρης ως εξής:

               i)λευκή ζάχαρη, χωρίς να λαμβάνονται υπόψη οι ποιοτικές αποκλίσεις·

               ii)ακατέργαστη ζάχαρη, βάσει απόδοσης που προσδιορίζεται σύμφωνα με το σημείο Β.III του παραρτήματος III του κανονισμού (ΕΕ) αριθ. 1308/2013·

               iii) ιμβερτοποιημένη ζάχαρη, κατά βάρος·

               iv)σιρόπια σακχαρόζης ή ιμβερτοποιημένης ζάχαρης, καθαρότητας τουλάχιστον 70 %, που παράγονται από ζαχαρότευτλα, βάσει της περιεκτικότητας σε εκχυλίσιμη ζάχαρη ή βάσει της πραγματικής απόδοσης·

               v)σιρόπια σακχαρόζης ή ιμβερτοποιημένης ζάχαρης, καθαρότητας τουλάχιστον 75 %, που παράγονται από ζαχαροκάλαμο, βάσει της περιεκτικότητας σε ζάχαρη·

               β)στην παραγωγή ζάχαρης δεν συμπεριλαμβάνεται η λευκή ζάχαρη που λαμβάνεται από ένα από τα προϊόντα που αναφέρονται στο στοιχείο α) ή παρήχθησαν υπό καθεστώς τελειοποίησης προς επανεξαγωγή·

               γ)η ζάχαρη που λαμβάνεται από ζαχαρότευτλα τα οποία σπάρθηκαν στη διάρκεια δεδομένης περιόδου εμπορίας αποδίδεται στην επόμενη περίοδο εμπορίας. Ωστόσο, τα κράτη μέλη μπορούν να αποφασίσουν να αποδώσουν τη ζάχαρη που λαμβάνεται από ζαχαρότευτλα τα οποία σπάρθηκαν το φθινόπωρο μιας δεδομένης περιόδου εμπορίας στην ίδια περίοδο εμπορίας, κοινοποιώντας την απόφασή τους στην Επιτροπή έως τις 1 Οκτωβρίου 2017 το αργότερο·

               δ)τα αριθμητικά στοιχεία για τη ζάχαρη αναλύονται ανά μήνα και, όσον αφορά την τρέχουσα περίοδο εμπορίας, αντιστοιχούν σε προσωρινά στοιχεία μέχρι τον μήνα Φεβρουάριο και σε εκτιμήσεις για τους υπόλοιπους μήνες του έτους εμπορίας.

               ε)η παραγωγή βιοαιθανόλης περιλαμβάνει μόνο τη βιοαιθανόλη που λαμβάνεται από ένα από τα προϊόντα που αναφέρονται στο στοιχείο α) και εκφράζεται σε εκατόλιτρα·

               Γ. Παραγωγή ισογλυκόζης

               Περιεχόμενο της κοινοποίησης:

               α)οι ποσότητες ίδιας παραγωγής ισογλυκόζης που διατέθηκαν στο εμπόριο από κάθε παραγωγό κατά τη διάρκεια της προηγούμενης περιόδου εμπορίας·

               β)οι ποσότητες ίδιας παραγωγής ισογλυκόζης που διατέθηκαν στο εμπόριο από κάθε παραγωγό κατά τη διάρκεια του προηγούμενου μήνα.

               Προθεσμία κοινοποίησης: έως τις 30 Νοεμβρίου κάθε έτους για το προηγούμενο έτος εμπορίας και έως τις 25 κάθε μήνα για τον προηγούμενο μήνα.

               Συμμετέχοντα κράτη μέλη: όλα τα κράτη μέλη που παράγουν ισογλυκόζη.

               Άλλο: «Ως παραγωγή ισογλυκόζης» νοείται η συνολική ποσότητα προϊόντος που λαμβάνεται από γλυκόζη ή τα πολυμερή της, περιεκτικότητας κατά βάρος σε ξερή κατάσταση τουλάχιστον 41 % φρουκτόζης, που εκφράζεται σε τόνους ξηράς ουσίας, ανεξάρτητα από την πραγματική περιεκτικότητα σε φρουκτόζη πέραν του ορίου του 41 %. Τα ετήσια αριθμητικά στοιχεία παραγωγής κατανέμονται ανά μήνα.

               Δ. Αποθέματα ζάχαρης και ισογλυκόζης

               Περιεχόμενο της κοινοποίησης:

               α)ποσότητες της παραγωγής ζάχαρης που είναι αποθεματοποιημένη στο τέλος κάθε μηνός από τις επιχειρήσεις ζάχαρης και ραφιναρίσματος·

               β)ποσότητες παραγόμενης ισογλυκόζης που αποθηκεύονται από τους παραγωγούς ισογλυκόζης στο τέλος της προηγούμενης περιόδου εμπορίας.

               Προθεσμία κοινοποίησης: έως τα τέλη κάθε μήνα για τον προηγούμενο μήνα όσον αφορά τη ζάχαρη και έως τις 30 Νοεμβρίου όσον αφορά την ισογλυκόζη.

               Συμμετέχοντα κράτη μέλη:

               α)για τη ζάχαρη, όλα τα κράτη μέλη στα οποία βρίσκονται επιχειρήσεις ή εργοστάσια ραφιναρίσματος ζάχαρης, όπου η παραγωγή ζάχαρης υπερβαίνει τους 10 000 τόνους·

               β)για την ισογλυκόζη, όλα τα κράτη μέλη τα οποία παράγουν ισογλυκόζη.

               Άλλο: τα αριθμητικά στοιχεία αφορούν τα προϊόντα που ήταν αποθεματοποιημένα σε ελεύθερη κυκλοφορία στο έδαφος της Ένωσης και την παραγωγή ζάχαρης και ισογλυκόζης όπως ορίζεται στα σημεία Β και Γ.

               Όσον αφορά τη ζάχαρη:

               –τα αριθμητικά στοιχεία αφορούν ποσότητες που κατέχει η επιχείρηση ή εργοστάσιο ραφιναρίσματος ζάχαρης ή που αποτελούσαν αντικείμενο πιστοποιητικού αποθήκης·

               –τα αριθμητικά στοιχεία παρουσιάζουν λεπτομερώς, όσον αφορά τις αποθεματοποιημένες ποσότητες στα τέλη των μηνών Ιουλίου, Αυγούστου και Σεπτεμβρίου, την ποσότητα που προέρχεται από την παραγωγή ζάχαρης στο πλαίσιο της επόμενης περιόδου εμπορίας·

               –σε περίπτωση αποθεματοποίησης σε κράτος μέλος διαφορετικό από εκείνο που διαβιβάζει την κοινοποίηση στην Επιτροπή, το κοινοποιούν κράτος μέλος ενημερώνει το ενδιαφερόμενο κράτος μέλος σχετικά με τις αποθεματοποιημένες ποσότητες και τους τόπους αποθεματοποίησης στο έδαφος τους έως το τέλος του μηνός που ακολουθεί τον μήνα της κοινοποίησης στην Επιτροπή.

               Όσον αφορά την ισογλυκόζη, οι ποσότητες αφορούν ποσότητες που ανήκουν στον παραγωγό.

               3.Ινώδη φυτά

               Περιεχόμενο της κοινοποίησης:

               α)έκταση καλλιέργειας κλωστικού λίνου για την τρέχουσα περίοδο εμπορίας και εκτίμηση για την επόμενη περίοδο εμπορίας, εκφραζόμενη σε εκτάρια.

               β)παραγωγή μακρών ινών λίνου για την προηγούμενη περίοδο εμπορίας και εκτίμηση για την τρέχουσα περίοδο εμπορίας, εκφραζόμενη σε τόνους·

               γ)η έκταση που έχει φυτευθεί με βαμβάκι για το προηγούμενο έτος συγκομιδής και εκτίμηση για το τρέχον έτος συγκομιδής, εκφραζόμενες σε εκτάρια·

               δ)η παραγωγή μη εκκοκκισμένου βαμβακιού για το προηγούμενο έτος συγκομιδής και εκτίμηση για το τρέχον έτος συγκομιδής, εκφραζόμενες σε τόνους·

               ε)η μέση τιμή του εκκοκκισμένου βαμβακιού που καταβάλλεται στους βαμβακοπαραγωγούς για το προηγούμενο έτος συγκομιδής, εκφραζόμενη ανά τόνο προϊόντος.

               Προθεσμία κοινοποίησης:

               α)για έκταση κλωστικού λίνου, πριν από τις 31 Ιουλίου κάθε έτους·

               β)για παραγωγή μακρών ινών λίνου, έως τις 31 Οκτωβρίου κάθε έτους·

               γ), δ) και ε) για το βαμβάκι, έως τις 15 Οκτωβρίου κάθε έτους.

               Συμμετέχοντα κράτη μέλη:

                α) και β): για τον λίνο, όλα τα κράτη μέλη στα οποία παράγονται οι μακρές ίνες λίνου σε φυτευμένη έκταση που υπερβαίνει τα 1 000 εκτάρια κλωστικού λίνου·

               γ), δ) και ε): για το βαμβάκι, όλα τα κράτη μέλη στα οποία σπέρνεται βαμβάκι τουλάχιστον σε έκταση 1 000 εκταρίων.

               4.Λυκίσκος

               Περιεχόμενο της κοινοποίησης: οι παρακάτω πληροφορίες για την παραγωγή, που παρέχονται ως σύνολο και για πληροφορίες που αναφέρονται στα σημεία β) έως δ), αναλυόμενες ανά πικρές και αρωματικές ποικιλίες λυκίσκου:

               α)αριθμός των γεωργών που καλλιεργούν λυκίσκο·

               β)έκταση φυτευμένη με λυκίσκο, εκφραζόμενη σε εκτάρια·

               γ)ποσότητα σε τόνους και μέση τιμή εξόδου από τη γεωργική εκμετάλλευση, εκφραζόμενη ανά kg λυκίσκου που πωλείται βάσει προθεσμιακής σύμβασης και χωρίς τέτοια σύμβαση·

               δ)παραγωγή α-οξέος σε τόνους και μέση περιεκτικότητα σε α-οξύ (σε ποσοστό)·

               Προθεσμία κοινοποίησης: έως την 30 Απριλίου του έτους που έπεται της συγκομιδής λυκίσκου.

               Συμμετέχοντα κράτη μέλη: τα κράτη μέλη με φυτεμένη έκταση μεγαλύτερη των 200 000 εκταρίων λυκίσκου το προηγούμενο έτος.

               5.Ελαιόλαδο

               Περιεχόμενο της κοινοποίησης:

               α)στοιχεία για την τελική παραγωγή, το σύνολο της εγχώριας κατανάλωσης (μεταξύ άλλων από τη μεταποιητική βιομηχανία) και τελικά αποθέματα για την προηγούμενη ετήσια περίοδο από την 1η Οκτωβρίου έως τις 30 Σεπτεμβρίου·

               β)εκτίμηση της μηνιαίας παραγωγής και εκτιμήσεις της συνολικής παραγωγής, της εγχώριας κατανάλωσης (συμπεριλαμβανομένης της κατανάλωσης της μεταποιητικής βιομηχανίας), και τελικά αποθέματα για την τρέχουσα ετήσια περίοδο από την 1η Οκτωβρίου έως τις 30 Σεπτεμβρίου·

               Προθεσμία κοινοποίησης:

               α)για την προηγούμενη ετήσια περίοδο έως τις 31 Οκτωβρίου κάθε έτους.

               β)για την τρέχουσα ετήσια περίοδο έως την 31η Οκτωβρίου και έως την 15η ημέρα κάθε μήνα από τον Νοέμβριο έως τον Ιούνιο.

               Συμμετέχοντα κράτη μέλη: τα κράτη μέλη που παράγουν ελαιόλαδο.

               6.Μπανάνες

               Περιεχόμενο της κοινοποίησης:

               α)μέσες τιμές πώλησης, στις τοπικές αγορές, άωρων μπανανών που διατίθενται στο εμπόριο εντός της περιοχής παραγωγής, εκφραζόμενες ανά 100 kg προϊόντος και οι σχετικές ποσότητες·

               β)μέσες τιμές πώλησης άωρων μπανανών που διατίθενται στο εμπόριο εκτός της περιοχής παραγωγής, εκφραζόμενες ανά 100 kg προϊόντος και οι σχετικές ποσότητες·

               Προθεσμία κοινοποίησης:

               –έως τις 15 Ιουνίου κάθε έτους, για την προηγούμενη περίοδο από 1ης Ιανουαρίου έως 30 Απριλίου·

               –έως τις 15 Οκτωβρίου κάθε έτους, για την προηγούμενη περίοδο από 1ης Μαΐου έως τις 31 Αυγούστου·

               –έως τις 15 Φεβρουαρίου κάθε έτους, για την προηγούμενη περίοδο από 1ης Σεπτεμβρίου έως τις 31 Δεκεμβρίου.

               Συμμετέχοντα κράτη μέλη: Τα κράτη μέλη με περιοχή παραγωγής, δηλαδή:

               α)οι Κανάριοι Νήσοι·

               β)η Γουαδελούπη·

               γ)η Μαρτινίκα·

               δ)η Μαδέρα και οι Αζόρες·

               ε)η Κρήτη και η Λακωνία·

               στ)η Κύπρος.

               Άλλο: νοούνται οι τιμές των άωρων μπανανών που διατίθενται στην αγορά της Ένωσης εκτός της περιοχής παραγωγής τους στον πρώτο λιμένα εκφόρτωσης ( μη εκφορτωθέντα εμπορεύματα).

               7.Καπνός

               Περιεχόμενο της κοινοποίησης: για κάθε ομάδα ποικιλιών ακατέργαστου καπνού:

               i)αριθμός γεωργών·

               ii)έκταση σε εκτάρια·

               iii)παραδοθείσα ποσότητα σε τόνους·

               iv)η μέση τιμή που καταβλήθηκε στους γεωργούς, χωρίς τους φόρους και άλλες εισφορές, εκφραζόμενη ανά kg προϊόντος.

               Προθεσμία κοινοποίησης: έως την 31η Ιουλίου του έτους που έπεται του έτους συγκομιδής.

               Συμμετέχοντα κράτη μέλη: τα κράτη μέλη με φυτεμένη έκταση μεγαλύτερη των 3 000 εκταρίων καπνού για την προηγούμενη συγκομιδή.

               Άλλο: οι ομάδες ποικιλιών ακατέργαστου καπνού είναι:

               Ομάδα I: Καπνός αποξηραμένος σε υγρό αέρα: καπνός που έχει αποξηρανθεί σε κλιβάνους με ελεγχόμενες συνθήκες κυκλοφορίας του αέρα, θερμοκρασίας και υγρασίας, ιδίως ο καπνός Virginia·

               Ομάδα II: Ξανθός καπνός αποξηραμένος στον αέρα: καπνός που έχει αποξηρανθεί στον αέρα κάτω από υπόστεγο, που δεν έχει υποστεί ζύμωση, ιδίως ο καπνός Burley και Maryland·

               Ομάδα III: Μαύρος καπνός αποξηραμένος στον αέρα: καπνός που έχει αποξηρανθεί στον αέρα κάτω από υπόστεγο, ο οποίος έχει υποστεί φυσική ζύμωση πριν τεθεί σε εμπορία, ιδίως ο καπνός Badischer Geudertheimer, Fermented Burley, Havana, Mocny Skroniowski, Nostrano del Brenta και Pulawski·

               Ομάδα IV: Καπνός αποξηραμένος στη φωτιά: καπνός που έχει αποξηρανθεί με φωτιά, ιδίως ο καπνός Kentucky και Salento·

               Ομάδα V: Καπνός αποξηραμένος στον ήλιο: καπνός που έχει αποξηρανθεί με έκθεση στον ήλιο, καλούμενος επίσης «ανατολικών ποικιλιών», ιδίως ο καπνός Basmas, Κατερίνη και Kaba-Koulak.

               8.Προϊόντα του αμπελοοινικού τομέα

               Περιεχόμενο της κοινοποίησης:

               α)εκτιμήσεις σχετικά με την παραγωγή αμπελοοινικών προϊόντων (όπου συμπεριλαμβάνονται το οινοποιημένο και το μη οινοποιημένο γλεύκος σταφυλιών) στο έδαφος του κράτους μέλους κατά τη διάρκεια της τρέχουσας αμπελουργικής περιόδου·

               β)το οριστικό αποτέλεσμα των δηλώσεων παραγωγής, που αναφέρονται στο άρθρο 9 του κανονισμού (ΕΚ) αριθ. 436/2009, καθώς και εκτίμηση της παραγωγής που δεν καλύπτεται από τις εν λόγω δηλώσεις·

               γ)συγκεντρωτικός πίνακας των δηλώσεων αποθεμάτων που αναφέρονται στο άρθρο 11 του κανονισμού (ΕΚ) αριθ. 436/2009, που καταρτίστηκε στις 31 Ιουλίου της προηγούμενης αμπελουργικής περιόδου·

               δ)ο τελικός ισολογισμός της προηγούμενης αμπελουργικής περιόδου, όπου συμπεριλαμβάνονται η πλήρης πληροφόρηση για τις διαθέσιμες ποσότητες (αρχικά αποθέματα, παραγωγή, εισαγωγές), οι χρήσεις (ανθρώπινη και βιομηχανική κατανάλωση, μεταποίηση, εξαγωγές και απώλειες), και τα τελικά αποθέματα.

               Προθεσμία κοινοποίησης:

               α)εκτιμήσεις για την παραγωγή, πριν από την 30ή Σεπτεμβρίου κάθε έτους·

               β)οριστικό αποτέλεσμα των δηλώσεων παραγωγής έως τις 15 Μαρτίου κάθε έτους·

               γ)συγκεντρωτικός πίνακας των δηλώσεων αποθεμάτων έως τις 31 Οκτωβρίου κάθε έτους·

               δ)ισολογισμός κλεισίματος, έως τις 15 Ιανουαρίου κάθε έτους.

               Συμμετέχοντα κράτη μέλη: τα κράτη μέλη που τηρούν ενημερωμένο αμπελουργικό μητρώο σύμφωνα με το άρθρο 145 παράγραφος 1 του κανονισμού (ΕΕ) αριθ. 1308/2013.

               9.Γάλα και γαλακτοκομικά προϊόντα

               Περιεχόμενο της κοινοποίησης: η συνολική ποσότητα ανεπεξέργαστου αγελαδινού γάλακτος εκφραζόμενη σε χιλιόγραμμα, με την πραγματική περιεκτικότητα σε λιπαρές ουσίες.

               Προθεσμία κοινοποίησης: έως τις 25 κάθε μήνα.

               Συμμετέχοντα κράτη μέλη: όλα τα κράτη μέλη.

               Άλλο: οι ποσότητες αναφέρονται σε γάλα που παραδόθηκε τον προηγούμενο μήνα στους πρώτους αγοραστές που είναι εγκατεστημένοι στο έδαφος του κράτους μέλους. Τα κράτη μέλη εξασφαλίζουν ότι όλοι οι πρώτοι αγοραστές που είναι εγκατεστημένοι στο έδαφός τους δηλώνουν στην αρμόδια εθνική αρχή την ποσότητα ανεπεξέργαστου αγελαδινού γάλακτος που τους παραδίδεται κάθε μήνα, εγκαίρως και επακριβώς, έτσι ώστε να συμμορφώνονται με την εν λόγω απαίτηση.

               10.Αυγά

               Περιεχόμενο της κοινοποίησης: ο αριθμός των μονάδων παραγωγής αυγών, κατανεμημένων ανά μέθοδο εκτροφής που αναφέρεται στο παράρτημα II του κανονισμού (ΕΚ) αριθ. 589/2008, συμπεριλαμβανομένης της μέγιστης δυναμικότητας της μονάδας όσον αφορά τον αριθμό των ορνίθων ωοπαραγωγής που είναι ταυτοχρόνως παρούσες.

               Προθεσμία κοινοποίησης: έως την 1η Απριλίου κάθε έτους.

               Συμμετέχοντα κράτη μέλη: όλα τα κράτη μέλη.

               11.Αιθυλική αλκοόλη

               Περιεχόμενο της κοινοποίησης: για την αλκοόλη γεωργικής προέλευσης, εκφραζόμενη σε εκατόλιτρα καθαρής αλκοόλης:

               α)παραγωγή με ζύμωση και απόσταξη, κατανεμημένη ανά γεωργική πρώτη ύλη από την οποία παράγεται η αλκοόλη·

               β)οι ποσότητες αλκοόλης που μεταφέρονται από τους παραγωγούς ή τους εισαγωγείς για μεταποίηση ή συσκευασία, κατανεμημένες ανά κατηγορία χρήσης (τρόφιμα και ποτά, καύσιμα, βιομηχανικά προϊόντα/άλλα).

               Προθεσμία κοινοποίησης: έως την 1η Μαρτίου κάθε έτους για το προηγούμενο έτος.

               Συμμετέχοντα κράτη μέλη: όλα τα κράτη μέλη.


title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενωσιακές κλίμακες ταξινόμησης των σφαγίων βοοειδών, χοίρων και προβάτων και την αναφορά των τιμών της αγοράς για ορισμένες κατηγορίες σφαγίων και ζώντων ζώων

text:
               ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ

               της 20.4.2017

               για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενωσιακές κλίμακες ταξινόμησης των σφαγίων βοοειδών, χοίρων και προβάτων και την αναφορά των τιμών της αγοράς για ορισμένες κατηγορίες σφαγίων και ζώντων ζώων

               Η ΕΥΡΩΠΑΪΚH ΕΠΙΤΡΟΠΗ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  1
               , και ιδίως το άρθρο 20 στοιχεία γ), ιστ), ιζ), ιη), ιθ) και κα) και το άρθρο 223 παράγραφος 3 στοιχεία γ) και δ),

               Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου
                  2
               , και ιδίως το άρθρο 62 παράγραφος 2 στοιχεία α), β) και γ),

               Εκτιμώντας τα ακόλουθα:

               (1)Ο κανονισμός (ΕΕ) αριθ. 1308/2013 κατάργησε και αντικατέστησε τον κανονισμό (ΕΚ) αριθ. 1234/2007 του Συμβουλίου
                  3
               . Το μέρος ΙΙ τίτλος Ι κεφάλαιο I τμήμα 1 του κανονισμού (ΕΕ) αριθ. 1308/2013 περιέχει κανόνες σχετικά με τη δημόσια παρέμβαση και την ενίσχυση για ιδιωτική αποθεματοποίηση, περιλαμβανομένης της ταξινόμησης των σφαγίων βοοειδών, χοίρων και προβάτων καθώς και την αναφορά των σχετικών τιμών, και εξουσιοδοτεί την Επιτροπή να εκδίδει κατ’ εξουσιοδότηση και εκτελεστικές πράξεις στο πλαίσιο αυτό. Προκειμένου να εξασφαλιστεί η εύρυθμη λειτουργία των ενωσιακών κλιμάκων για την ταξινόμηση των σφαγίων βοοειδών, χοίρων και προβάτων, καθώς και για την κατάρτιση συγκρίσιμων τιμών αγοράς για τα σφάγια και τα ζώντα ζώα στο νέο νομικό πλαίσιο, θα πρέπει να θεσπιστούν ορισμένοι κανόνες με κατ’ εξουσιοδότηση και εκτελεστικές πράξεις. Οι νέοι κανόνες θα πρέπει να αντικαταστήσουν τους κανονισμούς της Επιτροπής (ΕΚ) αριθ. 315/2002
                  4
               , (ΕΚ) αριθ. 1249/2008
                  5
                και (ΕΕ) αριθ. 807/2013
                  6
               . Οι εν λόγω κανονισμοί καταργούνται με τον κατ’ εξουσιοδότηση κανονισμό (ΕΕ) 2017/... της Επιτροπής
                  7
               .

               (2)Για να διασφαλιστεί η διαφάνεια έναντι των προμηθευτών, το σφαγείο, ο οργανισμός ταξινόμησης ή οι ειδικευμένοι ταξινομητές οι οποίοι πραγματοποίησαν την ταξινόμηση βοοειδών ηλικίας οκτώ μηνών και άνω, ή χοίρων ή προβάτων θα πρέπει να ενημερώνουν τον προμηθευτή σχετικά με το αποτέλεσμα της ταξινόμησης των ζώων που παραδόθηκαν στο σφαγείο. Η κοινοποίηση θα πρέπει να περιλαμβάνει στοιχεία όπως το αποτέλεσμα της ταξινόμησης, το βάρος των σφαγίων, η παρουσίαση των σφαγίων και, ανάλογα με την περίπτωση, την πληροφορία ότι η ταξινόμηση έγινε με τεχνικές αυτόματης κατάταξης.

               (3)Η αξιοπιστία της ταξινόμησης των σφαγίων βοοειδών ηλικίας οκτώ μηνών και άνω, χοίρων και προβάτων θα πρέπει να επαληθεύεται με τακτικούς επιτόπιους ελέγχους από φορείς οι οποίοι είναι ανεξάρτητοι από τις επιθεωρούμενες επιχειρήσεις, τους οργανισμούς ταξινόμησης και τους ειδικευμένους ταξινομητές. Θα πρέπει να καθοριστούν οι όροι και οι ελάχιστες απαιτήσεις για τους ελέγχους αυτούς, περιλαμβανομένων εκείνων που αφορούν τις εκθέσεις σχετικά με τους επιτόπιους ελέγχους και τις επακόλουθες ενέργειες. Για να δοθεί μεγαλύτερη ευελιξία στα κράτη μέλη να διενεργούν επιτόπιους ελέγχους, ανάλογα με τις ανάγκες τους, είναι απαραίτητο να προβλεφθεί η δυνατότητα διενέργειας εκτίμησης κινδύνου.

               (4)Για να είναι συγκρίσιμες οι τιμές αγοράς στην Ένωση, είναι απαραίτητο να καθοριστεί η παρουσίαση αναφοράς των σφαγίων που επηρεάζει το βάρος και τη σωστή τιμή του σφαγίου. Προκειμένου να προσαρμοστούν οι παρουσιάσεις που χρησιμοποιούνται σε ορισμένα κράτη μέλη στην παρουσίαση αναφοράς των σφαγίων της Ένωσης θα πρέπει επίσης να καθοριστούν ορισμένοι διορθωτικοί συντελεστές.

               (5)Όσον αφορά την καταγραφή των τιμών, τα κράτη μέλη θα πρέπει να αποφασίσουν εάν η επικράτειά τους θα υποδιαιρείται σε περιφέρειες και σε πόσες. Δεδομένου ότι το Ηνωμένο Βασίλειο έχει εκφράσει την πρόθεσή του να διατηρήσει τη διαίρεση της επικράτειάς του σε δύο περιφέρειες, για λόγους διαφάνειας, είναι σκόπιμο να προβλεφθεί ότι η καταγραφή των τιμών για το Ηνωμένο Βασίλειο θα αφορά δύο περιφέρειες, τη Μεγάλη Βρετανία και τη Βόρεια Ιρλανδία.

               (6)Για να διασφαλιστεί ότι οι τιμές των σφαγίων και των ζώντων ζώων είναι αντιπροσωπευτικές όσον αφορά την παραγωγή των κρατών μελών στον τομέα των βοοειδών, των χοίρων και των προβάτων, πρέπει να καθοριστούν οι κατηγορίες, οι κλάσεις και οι τύποι καθώς και ορισμένα κριτήρια βάσει των οποίων θα καθορίζεται για ποιες επιχειρήσεις ή για ποια πρόσωπα θα πρέπει να είναι υποχρεωτική η καταγραφή των τιμών.

               (7)Θα πρέπει να καθοριστεί η πρακτική μέθοδος που θα χρησιμοποιούν τα κράτη μέλη για τον υπολογισμό των μέσων εβδομαδιαίων τιμών. Οι τιμές αυτές θα πρέπει να αναφέρονται και να γίνονται οι σχετικές κοινοποιήσεις στην Επιτροπή σύμφωνα με τον εκτελεστικό κανονισμό (ΕΕ).../... (ISAMM)
                  8
                με εξαίρεση τις κοινοποιήσεις που απαιτούνται για την οργάνωση των επιτόπιων ελέγχων ή που χρησιμεύουν ως βάση για τη διαμόρφωση της συνολικής εικόνας της αγοράς κρέατος.

               (8)Για λόγους ομοιόμορφης εφαρμογής των ενωσιακών κλιμάκων ταξινόμησης σφαγίων βοοειδών, χοίρων και προβάτων, θα πρέπει να προβλεφθεί η διενέργεια επιτόπιων ελέγχων από ενωσιακή επιτροπή επιθεώρησης αποτελούμενη από εμπειρογνώμονες της Επιτροπής και εμπειρογνώμονες διοριζόμενους από τα κράτη μέλη. Θα πρέπει να καθοριστούν οι κανόνες όσον αφορά τη σύνθεση και τη λειτουργία αυτής της επιτροπής.

               (9)Λαμβανομένης υπόψη της ανάγκης να επιτραπεί στα κράτη μέλη να προσαρμοστούν στο νέο νομικό πλαίσιο, ο παρών κανονισμός θα πρέπει να αρχίσει να εφαρμόζεται 12 μήνες μετά την έναρξη ισχύος του.

               (10)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

               ΚΕΦΑΛΑΙΟ Ι
                  ΤΑΞΙΝΟΜΗΣΗ ΣΦΑΓΙΩΝ ΚΑΙ ΕΠΙΤΟΠΟΙΟΙ ΕΛΕΓΧΟΙ

               Άρθρο 1
                  Κοινοποίηση των αποτελεσμάτων της ταξινόμησης

               1.Τα σφαγεία, οι οργανισμοί ταξινόμησης ή οι ειδικευμένοι ταξινομητές, που προβλέπονται στο άρθρο 9 παράγραφος 1 στοιχείο α) του κατ’ εξουσιοδότηση κανονισμού (ΕΕ) 2017/..., που πραγματοποιούν την ταξινόμηση σύμφωνα με τα σημεία A.II., A.III, B.II, Γ.II και Γ.III  του παραρτήματος IV του κανονισμού (ΕΕ) αριθ. 1308/2013 κοινοποιούν στον προμηθευτή του ζώου τα αποτελέσματα της ταξινόμησης. Η εν λόγω κοινοποίηση είναι σε έντυπη ή ηλεκτρονική μορφή και αναφέρει ανά σφάγιο:

               α)τα αποτελέσματα της ταξινόμησης με τη χρησιμοποίηση των αντίστοιχων γραμμάτων και αριθμών που προβλέπονται στα σημεία A.II, A.III, B.II, Γ.II και Γ.III του παραρτήματος IV του κανονισμού (ΕΕ) αριθ. 1308/2013, αντίστοιχα·

               β)το βάρος του σφαγίου που καθορίζεται σύμφωνα με το άρθρο 7 του κατ’ εξουσιοδότηση κανονισμού (ΕΕ) 2017/…, διευκρινίζοντας εάν πρόκειται για βάρος κρύου ή ζεστού σφαγίου·

               γ)την παρουσίαση του σφαγίου τη στιγμή της ζύγισης και της ταξινόμησής του στο άγκιστρο· η ένδειξη της παρουσίασης του σφαγίου δεν είναι υποχρεωτική εάν επιτρέπεται μόνο μία ενιαία παρουσίαση του σφαγίου στην επικράτεια ή σε περιφέρεια του οικείου κράτους μέλους σύμφωνα με την εθνική νομοθεσία·

               δ)ενδεχομένως, ότι η ταξινόμηση έγινε με τη χρησιμοποίηση τεχνικής αυτόματης κατάταξης.

               2.Τα κράτη μέλη μπορούν να προβλέπουν ότι η κοινοποίηση που προβλέπεται στην παράγραφο 1 στοιχείο α) περιλαμβάνει υποκλάσεις, στις περιπτώσεις που είναι διαθέσιμες τέτοιες πληροφορίες.

               Άρθρο 2
                  Επιτόπιοι έλεγχοι

               1.Επιτόπιοι έλεγχοι διενεργούνται σε όλα τα σφαγεία που εφαρμόζουν την υποχρεωτική ταξινόμηση σφαγίων, όπως προβλέπεται στο άρθρο 10 πρώτο εδάφιο του κανονισμού (ΕΕ) αριθ. 1308/2013.

               2.Οι επιδόσεις των ειδικευμένων ταξινομητών και η εφαρμογή μεθόδων κατάταξης καθώς και η ταξινόμηση, η παρουσίαση και η ταυτοποίηση των σφαγίων στα σφαγεία που αναφέρονται στα σημεία A.II, A.III, A.V, B.II, B.V, Γ.II, Γ.III, Γ.IV και Γ.V του παραρτήματος IV του κανονισμού (ΕΕ) αριθ. 1308/2013 ελέγχονται επιτόπου χωρίς προειδοποίηση από οργανισμό ο οποίος είναι ανεξάρτητος από το σφαγείο, τους οργανισμούς ταξινόμησης και τους ειδικευμένους ταξινομητές.

               Δεν ισχύει ο όρος περί ανεξαρτησίας από τους οργανισμούς ταξινόμησης και τους ειδικευμένους ταξινομητές στις περιπτώσεις που η αρμόδια αρχή κράτους μέλους πραγματοποιεί η ίδια τους ελέγχους αυτούς.

               3.Όταν ο φορέας που είναι υπεύθυνος για τους επιτόπιους ελέγχους δεν εμπίπτει στην αρμοδιότητα της αρμόδιας αρχής, η αρμόδια αρχή επαληθεύει ότι οι επιτόπιοι έλεγχοι διενεργούνται σωστά τουλάχιστον μία φορά ετησίως, με φυσική εποπτεία υπό τους ίδιους όρους.

               Άρθρο 3
                  Ελάχιστες απαιτήσεις των επιτόπιων ελέγχων

               1.Όταν σε ένα κράτος μέλος διεξάγεται εκτίμηση κινδύνου προκειμένου να καθοριστούν οι ελάχιστες απαιτήσεις για τους επιτόπιους ελέγχους, η συχνότητα των ελέγχων και ο ελάχιστος αριθμός σφαγίων που πρέπει να ελέγχονται καθορίζεται με βάση την εν λόγω εκτίμηση κινδύνου, λαμβανομένου ιδίως υπόψη του αριθμού των ζώων που έχουν σφαγεί στα σχετικά σφαγεία και των διαπιστώσεων στο πλαίσιο προηγούμενων επιτόπιων ελέγχων στα σφαγεία αυτά.

               2.Όταν σε ένα κράτος μέλος δεν διεξάγεται εκτίμηση κινδύνου, οι επιτόπιοι έλεγχοι διενεργούνται ως εξής:

               α)σε όλα τα σφαγεία στα οποία σφάζονται 150 ή περισσότερα βοοειδή ηλικίας οκτώ μηνών και άνω εβδομαδιαίως σε ετήσια βάση, τουλάχιστον δύο φορές ανά τρίμηνο· κάθε επιτόπιος έλεγχος αφορά τουλάχιστον 40 σφάγια τα οποία επιλέγονται τυχαία ή, εάν τα διαθέσιμα σφάγια είναι λιγότερα από 40, όλα τα σφάγια·

               β)σε όλα τα σφαγεία στα οποία σφάζονται κατά μέσο όρο τουλάχιστον 500 χοίροι εβδομαδιαίως σε ετήσια βάση, τουλάχιστον δύο φορές ανά τρίμηνο·

               γ)τα κράτη μέλη καθορίζουν τη συχνότητα των επιτόπιων ελέγχων και τον ελάχιστο αριθμό σφαγίων που πρέπει να ελέγχονται σε σφαγεία στα οποία:

               i)σφάζονται κατά μέσο όρο λιγότερα από 150 βοοειδή ηλικίας οκτώ μηνών και άνω εβδομαδιαίως σε ετήσια βάση,

               ii)σφάζονται κατά μέσο όρο λιγότεροι από 500 χοίροι εβδομαδιαίως σε ετήσια βάση,

               iii)ταξινομούνται σφάγια προβάτων.

               3.Οι επιτόπιοι έλεγχοι επαληθεύουν ιδίως:

               α)την κατηγορία των σφαγίων βοοειδών και προβάτων·

               β)την ταξινόμηση, τη ζύγιση και την επισήμανση των σφαγίων·

               γ)την ακρίβεια των μεθόδων αυτόματης κατάταξης των βοοειδών και των προβάτων με τη χρήση συστήματος μορίων και ορίων που προσδιορίζει την ακρίβεια της μεθόδου κατάταξης·

               δ)την παρουσίαση του σφαγίου·

               ε)εάν κρίνεται σκόπιμο, τον έλεγχο ημερήσιας λειτουργίας καθώς και οποιεσδήποτε άλλες τεχνικές πλευρές των μεθόδων κατάταξης·

               στ)τις καθημερινές εκθέσεις ελέγχου που προβλέπονται στο άρθρο 12 παράγραφος 1 στοιχείο β) του κατ’ εξουσιοδότηση κανονισμού (ΕΕ) 2017/... .

               Άρθρο 4
               Εκθέσεις και ανάκληση αδειών και εγκρίσεων

               1.Η αρμόδια αρχή συντάσσει και τηρεί αρχείο με τις εκθέσεις των επιτόπιων ελέγχων που προβλέπονται στο άρθρο 2.

               2.Στις περιπτώσεις στις οποίες, κατά τη διάρκεια των ελέγχων που προβλέπονται στο άρθρο 2, διαπιστώνεται σημαντικός αριθμός εσφαλμένων ταξινομήσεων, παρουσιάσεων ή ταυτοποιήσεων ή ότι η εφαρμογή τεχνικής αυτόματης κατάταξης δεν συμφωνεί με τους κανόνες, οι άδειες ή εγκρίσεις που έχουν χορηγηθεί σε ειδικευμένους ταξινομητές ή σε τεχνική αυτόματης κατάταξης σύμφωνα με το άρθρο 9 του κατ’ εξουσιοδότηση κανονισμού (ΕΕ) 2017/... είναι δυνατόν να ανακληθούν. Σε περίπτωση σφάλματος όσον αφορά κατηγορία, διάπλαση ή κατάσταση πάχυνσης, ο οργανισμός που είναι υπεύθυνος για τη διεξαγωγή των επιτόπιων ελέγχων μπορεί να ζητήσει από την επιχείρηση να το διορθώσει τόσο στην επισήμανση του σφαγίου όσο και στα σχετικά έγγραφα.

               ΚΕΦΑΛΑΙΟ II
                  ΚΑΤΑΓΡΑΦΗ ΚΑΙ ΑΝΑΦΟΡΑ ΤΩΝ ΤΙΜΩΝ ΤΗΣ ΑΓΟΡΑΣ ΓΙΑ ΣΦΑΓΙΑ ΚΑΙ ΖΩΝΤΑ ΖΩΑ

               Άρθρο 5
                  Παρουσίαση των σφαγίων

               1.Σε περίπτωση που η παρουσίαση του σφαγίου τη στιγμή της ζύγισης και της ταξινόμησής του στο άγκιστρο διαφέρει από αυτή που προβλέπεται στο παράρτημα IV του κανονισμού (ΕΕ) αριθ. 1308/2013, καθώς και στο άρθρο 6 του κατ’ εξουσιοδότηση κανονισμού (ΕΕ) 2017/..., το βάρος του ζεστού σφαγίου προσαρμόζεται με την εφαρμογή των διορθωτικών συντελεστών.

               Για τα σφάγια χοίρων, βοοειδών ηλικίας κάτω των οκτώ μηνών και προβάτων, οι διορθωτικοί συντελεστές καθορίζονται από τα κράτη μέλη.

               Για τα σφάγια βοοειδών ηλικίας οκτώ μηνών και άνω, οι διορθωτικοί συντελεστές καθορίζονται στο παράρτημα του παρόντος κανονισμού.

               2.Στις περιπτώσεις στις οποίες οι προσαρμογές που προβλέπονται στην παράγραφο 1 είναι ίδιες σε ολόκληρη την επικράτεια κράτους μέλους, πρέπει να υπολογίζονται σε εθνικό επίπεδο. Στις περιπτώσεις στις οποίες οι προσαρμογές αυτές διαφέρουν μεταξύ των σφαγείων, πρέπει να υπολογίζονται σε επίπεδο σφαγείου.

               Άρθρο 6

               Εδαφικός διαχωρισμός για την καταγραφή των τιμών της αγοράς για σφάγια

               Τα κράτη μέλη αποφασίζουν εάν η επικράτειά τους θα περιλαμβάνει μία μόνο περιφέρεια ή θα υποδιαιρείται σε περισσότερες περιφέρειες. Η απόφαση αυτή λαμβάνεται με βάση:

               α)το μέγεθος της επικράτειάς τους·

               β)τις τυχόν υποδιαιρέσεις που ήδη υπάρχουν·

               γ)τις γεωγραφικές διακυμάνσεις των τιμών.

               Για την καταγραφή των τιμών της αγοράς όσον αφορά τα σφάγια βοοειδών, το Ηνωμένο Βασίλειο περιλαμβάνει τουλάχιστον δύο περιφέρειες, δηλαδή τη Μεγάλη Βρετανία και τη Βόρεια Ιρλανδία, οι οποίες μπορούν να υποδιαιρεθούν με βάση τα κριτήρια που αναφέρονται στην πρώτη παράγραφο.

               Άρθρο 7
                  Κλάσεις για την καταγραφή των τιμών της αγοράς όσον αφορά τα σφάγια βοοειδών

               Η καταγραφή των τιμών της αγοράς με βάση τις ενωσιακές κλίμακες που αναφέρονται στο άρθρο 10 του κανονισμού (ΕΕ) αριθ. 1308/2013 σχετίζονται με τις κατηγορίες που προσδιορίζονται στο σημείο A.II του παραρτήματος IV του εν λόγω κανονισμού και τις ακόλουθες κλάσεις διάπλασης και κατάστασης πάχυνσης:

               α)σφάγια ζώων ηλικίας οκτώ μηνών και άνω αλλά μικρότερης των 12 μηνών: U2, U3, R2, R3, O2, O3·

               β)σφάγια μη ευνουχισμένων αρσενικών ζώων ηλικίας 12 μηνών και άνω αλλά μικρότερης των 24 μηνών: U2, U3, R2, R3, O2, O3·

               γ)σφάγια μη ευνουχισμένων αρσενικών ζώων ηλικίας 24 μηνών και άνω: R3·

               δ)σφάγια ευνουχισμένων αρσενικών ζώων ηλικίας 12 μηνών και άνω: U2, U3, U4, R3, R4, O3, O4·

               ε)σφάγια θηλυκών ζώων που έχουν ήδη γεννήσει: R3, R4, O2, O3, O4, P2, P3·

               στ)σφάγια άλλων θηλυκών ζώων ηλικίας 12 μηνών και άνω: U2, U3, U4, R2, R3, R4, O2, O3, O4.

               Άρθρο 8
                  Καταγραφή των τιμών της αγοράς όσον αφορά τα σφάγια βοοειδών

               1.Η τιμή της αγοράς που πρέπει να αναφέρεται για τα σφάγια βοοειδών ηλικίας οκτώ μηνών και άνω, σύμφωνα με το άρθρο 14 του κατ’ εξουσιοδότηση κανονισμού (ΕΕ) 2017/..., καταγράφεται από:

               α)τον υπεύθυνο σφαγείου στο οποίο πραγματοποιείται ετησίως σφαγή τουλάχιστον 20 000 βοοειδών ηλικίας οκτώ μηνών και άνω·

               β)τον υπεύθυνο σφαγείου το οποίο έχει ορισθεί από το κράτος μέλος και στο οποίο πραγματοποιείται ετησίως σφαγή κατ’ ανώτατο όριο 20 000 βοοειδών ηλικίας οκτώ μηνών και άνω·

               γ)κάθε φυσικό ή νομικό πρόσωπο που αποστέλλει ετησίως για σφαγή τουλάχιστον 10 000 βοοειδή ηλικίας οκτώ μηνών και άνω· και

               δ)κάθε φυσικό ή νομικό πρόσωπο που έχει οριστεί από το κράτος μέλος και αποστέλλει ετησίως για σφαγή λιγότερα από 10 000 βοοειδή ηλικίας οκτώ μηνών και άνω.

               2.Το κράτος μέλος διασφαλίζει ότι έχει πραγματοποιηθεί καταγραφή των τιμών τουλάχιστον:

               α)για το 25 % των σφαγίων στις περιφέρειες της επικράτειάς του οι οποίες καλύπτουν συνολικά τουλάχιστον το 75 % του συνόλου των σφαγίων στην επικράτεια του εν λόγω κράτους μέλους· και

               β)για το 30 % των βοοειδών ηλικίας οκτώ μηνών και άνω που σφάζονται στο εν λόγω κράτος μέλος.

               3.Οι τιμές που καταγράφονται σύμφωνα με την παράγραφο 1 αφορούν βοοειδή ηλικίας οκτώ μηνών και άνω που σφάζονται κατά τη διάρκεια της σχετικής περιόδου καταγραφής, και βασίζονται στο βάρος του ψυχρού σφαγίου όπως αναφέρεται στο άρθρο 14 παράγραφος 3 του κατ’ εξουσιοδότηση κανονισμού (ΕΕ) 2017/....

               4.Οι καταγραφόμενες τιμές για κάθε κλάση που προβλέπεται στο άρθρο 7 του παρόντος κανονισμού αναφέρουν το μέσο βάρος του σφαγίου στο οποίο αντιστοιχούν και εάν έχουν προσαρμοστεί ή όχι με την εφαρμογή ενός από τους συντελεστές που αναφέρονται στο άρθρο 5.

               Άρθρο 9
                  Κλάσεις και βάρη για την καταγραφή των τιμών της αγοράς όσον αφορά τα σφάγια χοίρων

               Η καταγραφή των τιμών της αγοράς με βάση τις ενωσιακές κλίμακες που αναφέρονται στο άρθρο 10 του κανονισμού (ΕΕ) αριθ. 1308/2013 σχετίζονται με τις ακόλουθες κλάσεις βάρους:

               α) σφάγια 60 kg έως λιγότερο από 120 kg: S, E·

               β) σφάγια 120 kg έως λιγότερο από 180 kg: R.

               Άρθρο 10
                  Καταγραφή των τιμών της αγοράς για σφάγια χοίρων και βοοειδών ηλικίας κάτω των οκτώ μηνών

               Η τιμή της αγοράς που πρέπει να αναφέρεται για τα σφάγια χοίρων και βοοειδών κάτω των οκτώ μηνών, όπως αναφέρεται στα άρθρα 14 και 15 του κατ’ εξουσιοδότηση κανονισμού (ΕΕ) 2017/..., καταγράφεται σε αντιπροσωπευτικές αγορές από το κράτος μέλος ή από τους υπεύθυνους των σφαγείων ή από φυσικά ή νομικά πρόσωπα που αποστέλλουν τα ζώα αυτά για σφαγή και ορίζονται από το κράτος μέλος.

               Άρθρο 11
                  Καταγραφή των τιμών της αγοράς όσον αφορά τα σφάγια προβάτων

               κάτω των 12 μηνών

               Η τιμή της αγοράς που πρέπει να αναφέρεται για τα σφάγια προβάτων κάτω των 12 μηνών, όπως αναφέρεται στο άρθρο 15 του κατ’ εξουσιοδότηση κανονισμού (ΕΕ) 2017/..., καταγράφεται σε αντιπροσωπευτικές αγορές από το κράτος μέλος ή από τους υπεύθυνους των σφαγείων ή από φυσικά ή νομικά πρόσωπα που αποστέλλουν τα ζώα αυτά για σφαγή και ορίζονται από το κράτος μέλος.

               Η καταγραφή των τιμών της αγοράς αφορά τις ακόλουθες κατηγορίες βάρους:

               α) σφάγια ελαφρών αμνών των οποίων το βάρος σφαγίου είναι λιγότερο από 13 kg·

               β) σφάγια βαρέων αμνών των οποίων το βάρος σφαγίου είναι τουλάχιστον 13 kg.

               Άρθρο 12
                  Καταγραφή των τιμών της αγοράς για ζώντα ζώα

               Οι τιμές της αγοράς που πρέπει να αναφέρονται για κάθε τύπο αρσενικών μοσχαριών ηλικίας οκτώ ημερών έως τεσσάρων εβδομάδων, ισχνών βοοειδών και χοιριδίων ζώντος βάρους 25 kg περίπου, όπως αναφέρεται στο άρθρο 16 του κατ’ εξουσιοδότηση κανονισμού (ΕΕ) 2017/..., καταγράφονται σε αντιπροσωπευτικές αγορές από το κράτος μέλος ή από φυσικό ή νομικό πρόσωπο που εμπορεύεται τα ζώα αυτά και ορίζονται από το κράτος μέλος.

               Άρθρο 13
                  Υπολογισμός των εβδομαδιαίων τιμών της αγοράς για τα σφάγια και τα ζώντα ζώα

               1.Ελλείψει καταγραφής των τιμών σε αντιπροσωπευτικές αγορές ή από υπεύθυνους σφαγείων ή από φυσικά ή νομικά πρόσωπα που αναφέρονται στα άρθρα 10, 11 και 12, οι τιμές καταγράφονται από τα γεωργικά επιμελητήρια, τα κέντρα διαμόρφωσης των τιμών, τους γεωργικούς συνεταιρισμούς και τις γεωργικές ενώσεις στο οικείο κράτος μέλος.

               Ωστόσο, όταν ένα κράτος μέλος έχει συστήσει, στην οικεία περιφέρεια, επιτροπή για τον καθορισμό των τιμών για την εν λόγω περιφέρεια, και όταν η εν λόγω επιτροπή απαρτίζεται εξίσου από αγοραστές και πωλητές βοοειδών ηλικίας οκτώ μηνών και άνω και των σφαγίων τους, το εν λόγω κράτος μέλος μπορεί να χρησιμοποιεί τις τιμές που καθορίστηκαν από την εν λόγω επιτροπή για τον υπολογισμό των προς κοινοποίηση τιμών.

               2.Εφόσον οι αγορές με κατ’ αποκοπή τιμή αντιπροσωπεύουν περισσότερο από το 35 % του συνόλου των σφαγίων βοοειδών ηλικίας οκτώ μηνών και άνω σε ένα κράτος μέλος, το εν λόγω κράτος μέλος μπορεί να καθορίσει κριτήρια για τον αποκλεισμό ορισμένων παρτίδων από τον υπολογισμό των τιμών όταν οι εν λόγω παρτίδες επηρεάζουν δυσανάλογα τις τιμές.

               Εντούτοις, εφόσον οι αγορές με κατ’ αποκοπή τιμή αντιπροσωπεύουν λιγότερο από το 35 % του συνόλου των σφαγίων βοοειδών ηλικίας οκτώ μηνών και άνω στο συγκεκριμένο κράτος μέλος, το εν λόγω κράτος μέλος μπορεί να αποφασίσει να μη λάβει υπόψη τις τιμές για τις εν λόγω αγορές κατά τους υπολογισμούς των τιμών.

               Στις περιπτώσεις που αναφέρονται στο δεύτερο εδάφιο η αντιπροσωπευτική εθνική τιμή για κάθε κλάση υπολογίζεται από την αρμόδια αρχή, λαμβανομένων υπόψη των συντελεστών που αναφέρονται στο άρθρο 14 του κατ’ εξουσιοδότηση κανονισμού (ΕΕ) 2017/... και στο άρθρο 5 του παρόντος κανονισμού.

               Άρθρο 14
                  Αναφορά των τιμών της αγοράς στην αρμόδια αρχή

               Οι τιμές που καταγράφονται σύμφωνα με το άρθρα 7 έως 12 από την Δευτέρα μέχρι την Κυριακή κάθε εβδομάδας:

               α)αναφέρονται στην αρμόδια αρχή, εγγράφως ή με ηλεκτρονικά μέσα, από τον υπεύθυνο του σφαγείου ή από το φυσικό ή νομικό πρόσωπο που αναφέρεται στα άρθρα 8, 10, 11 και 12 εντός της προθεσμίας που ορίζεται από το κράτος μέλος· ή

               β)κατ’ επιλογή του κράτους μέλους, τίθενται στη διάθεση της αρμόδιας αρχής στο σφαγείο ή στις εγκαταστάσεις του φυσικού ή νομικού προσώπου που αναφέρεται στα άρθρα 8, 10, 11 και 12.

               Άρθρο 15
                  Αναφορά των τιμών της αγοράς και κοινοποιήσεις στην Επιτροπή

               1.Η αναφορά των τιμών της αγοράς και οι κοινοποιήσεις που αναφέρονται στο άρθρο 13 και 25 του κατ’ εξουσιοδότηση κανονισμού (ΕΕ) αριθ. 2017/..., αντιστοίχως, πραγματοποιούνται  σύμφωνα με τις διατάξεις του εκτελεστικού κανονισμού (ΕΕ) αριθ. .../(ISAMM) με εξαίρεση τις κοινοποιήσεις που προβλέπονται στο άρθρο 25 παράγραφοι 3 και 5 του κατ’ εξουσιοδότηση κανονισμού (ΕΕ) 2017/...

               2.Οι τιμές αφορούν το διάστημα από Δευτέρα έως Κυριακή της εβδομάδας που προηγείται εκείνης κατά την οποία κοινοποιούνται.

               ΚΕΦΑΛΑΙΟ III
                  ΕΝΩΣΙΑΚΗ ΕΠΙΤΡΟΠΗ ΕΠΙΘΕΩΡΗΣΗΣ ΚΑΙ ΕΠΙΤΟΠΙΕΣ ΕΠΙΘΕΩΡΗΣΕΙΣ

               Άρθρο 16
                  Ενωσιακή επιτροπή επιθεώρησης

               1.Η ενωσιακή επιτροπή επιθεώρησης («η επιτροπή») είναι υπεύθυνη για τη διενέργεια επιτόπιων ελέγχων σχετικά με:

               α)την εφαρμογή των ενωσιακών κλιμάκων για την ταξινόμηση των σφαγίων βοοειδών, χοίρων και προβάτων·

               β)την καταγραφή των τιμών της αγοράς με βάση τις εν λόγω κλίμακες ταξινόμησης·

               γ)την ταξινόμηση, ταυτοποίηση και επισήμανση των προϊόντων στο πλαίσιο των αγορών από τη δημόσια παρέμβαση στον τομέα του βοείου κρέατος.

               2.Η εν λόγω επιτροπή αποτελείται κατ’ ανώτατο όριο από:

               α)τρεις εμπειρογνώμονες της Επιτροπής, από τους οποίους ο ένας προεδρεύει της επιτροπής·

               β)έναν εμπειρογνώμονα του οικείου κράτους μέλους·

               γ)οκτώ εμπειρογνώμονες από άλλα κράτη μέλη.

               Τα κράτη μέλη ορίζουν εμπειρογνώμονες με κριτήριο την ανεξαρτησία και την ικανότητά τους ειδικά όσον αφορά την κατάταξη σφαγίων, την καταγραφή των τιμών της αγοράς και την ειδική φύση της εργασίας που πρέπει να εκτελέσουν.

               Οι εμπειρογνώμονες αυτοί δεν δύνανται σε καμία περίπτωση να χρησιμοποιήσουν για προσωπικούς σκοπούς ή να διαδώσουν τις πληροφορίες που συγκεντρώνουν κατά τη διάρκεια των εργασιών της επιτροπής.

               3.Η Επιτροπή αναλαμβάνει τα έξοδα ταξιδίου και διαμονής των μελών της επιτροπής που έχουν σχέση με τους επιτόπιους ελέγχους σύμφωνα με τις διατάξεις που εφαρμόζονται για την επιστροφή των εξόδων ταξιδίου και διαμονής των προσώπων που δεν είναι υπάλληλοι της Επιτροπής και καλούνται από αυτήν ως εμπειρογνώμονες.

               Άρθρο 17
                  Επιτόπιοι έλεγχοι

               1.Οι επιτόπιοι έλεγχοι διενεργούνται στα σφαγεία, στις αγορές κρέατος, στα κέντρα παρέμβασης, στα κέντρα καταγραφής των τιμών και στις περιφερειακές και κεντρικές υπηρεσίες που εφαρμόζουν τις διατάξεις σχετικά με:

               α)την εφαρμογή των ενωσιακών κλιμάκων για την ταξινόμηση των σφαγίων βοοειδών, χοίρων και προβάτων·

               β)την καταγραφή των τιμών της αγοράς με βάση τις εν λόγω κλίμακες ταξινόμησης·

               γ)
                     την ταξινόμηση, ταυτοποίηση και επισήμανση των προϊόντων στο πλαίσιο των αγορών από τη δημόσια παρέμβαση στον τομέα του βοείου κρέατος.

               2.Οι επιτόπιοι έλεγχοι πραγματοποιούνται σε τακτά διαστήματα στα κράτη μέλη και η συχνότητά τους μπορεί να κυμαίνεται ιδίως ανάλογα με τον σχετικό όγκο της παραγωγής βοείου, χοιρείου και πρόβειου κρέατος στα κράτη μέλη όπου πραγματοποιούνται έλεγχοι ή ανάλογα με τις παρατυπίες που έχουν σχέση με την εφαρμογή των κλιμάκων ταξινόμησης και την αναφορά των τιμών της αγοράς.

               Στους επιτόπιους ελέγχους μπορούν να λάβουν μέρος και εκπρόσωποι των κρατών μελών στα οποία πραγματοποιούνται οι έλεγχοι.

               Κάθε κράτος μέλος διοργανώνει τους επιτόπιους ελέγχους που πρέπει να πραγματοποιηθούν στην επικράτειά του σύμφωνα με τους όρους που καθορίζει η Επιτροπή. Για τον σκοπό αυτό, τα κράτη μέλη διαβιβάζουν στην Επιτροπή, το αργότερο 60 ημέρες πριν από τους επιτόπιους ελέγχους, το σχέδιο προγράμματος των προτεινόμενων επιτόπιων ελέγχων. Η Επιτροπή μπορεί να ζητήσει την τροποποίηση του προγράμματος.

               Η Επιτροπή ενημερώνει τα κράτη μέλη, όσο το δυνατόν νωρίτερα πριν από κάθε επιτόπιο έλεγχο, σχετικά με τις τροποποιήσεις του προγράμματος και τον τρόπο που θα διεξαχθεί ο έλεγχος.

               Άρθρο 18
                  Εκθέσεις

               1.Στο τέλος κάθε ελέγχου, τα μέλη της επιτροπής και οι εκπρόσωποι του οικείου κράτους μέλους συναντώνται, προκειμένου να εκτιμήσουν τα αποτελέσματα. Τα μέλη της επιτροπής εξάγουν συμπεράσματα από τον επιτόπιο έλεγχο σχετικά με:

               α)την εφαρμογή των ενωσιακών κλιμάκων για την ταξινόμηση των σφαγίων βοοειδών, χοίρων και προβάτων·

               β)την καταγραφή των τιμών της αγοράς σύμφωνα με αυτές τις κλίμακες ταξινόμησης.

               Ο πρόεδρος της επιτροπής συντάσσει έκθεση η οποία αφορά τους διενεργηθέντες επιτόπιους ελέγχους και περιλαμβάνει τα συμπεράσματα που αναφέρονται στο πρώτο εδάφιο. Η έκθεση αποστέλλεται στο συντομότερο δυνατό στο κράτος μέλος όπου έγινε ο έλεγχος και εν συνεχεία στα άλλα κράτη μέλη.

               Στην περίπτωση εκθέσεων σχετικά με τον επιτόπιο έλεγχο που αναφέρεται στο δεύτερο εδάφιο ο οποίος πραγματοποιήθηκε σε κράτος μέλος, η Επιτροπή κοινοποιεί στην ενδιαφερόμενη αρμόδια αρχή σχέδιο έκθεσης για να διατυπώσει τις παρατηρήσεις της, λαμβάνει τις παρατηρήσεις υπόψη κατά τη σύνταξη της τελικής έκθεσης και τις δημοσιεύει μαζί με την τελική έκθεση.

               Όταν η έκθεση σχετικά με τους διενεργηθέντες επιτόπιους ελέγχους αναφέρει ότι διαπιστώθηκαν προβλήματα στους διάφορους τομείς που αποτέλεσαν αντικείμενο ελέγχου ή διατυπώνει συστάσεις με στόχο τη βελτίωση των διαδικασιών, τα κράτη μέλη ενημερώνουν την Επιτροπή σχετικά με όλα τα μέτρα τα οποία προτίθενται να λάβουν ή έχουν ήδη λάβει εντός τριών μηνών το αργότερο από την ημερομηνία διαβίβασης της έκθεσης.

               ΚΕΦΑΛΑΙΟ IV
                  ΤΕΛΙΚΗ ΔΙΑΤΑΞΗ

               Άρθρο 19
                  Έναρξη ισχύος και εφαρμογή

               Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

               Εφαρμόζεται από τις [12 μήνες μετά την έναρξη ισχύος του].

               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

               Βρυξέλλες, 20.4.2017

                     Για την Επιτροπή

                     Πρόεδρος
                     Jean-Claude JUNCKER

                     (1)
                  ΕΕ L 347 της 20.12.2013, σ. 671.

                     (2)
                  ΕΕ L 347 της 20.12.2013, σ. 549.

                     (3)
                  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Eνιαίος κανονισμός ΚΟΑ») (ΕΕ L 299 της 16.11.2007, σ. 1).

                     (4)
                  Κανονισμός (ΕΚ) αριθ. 315/2002 της Επιτροπής, της 20ής Φεβρουαρίου 2002, σχετικά με τον πίνακα των τιμών νωπών ή διατηρημένων με απλή ψύξη σφαγίων αμνών στις αντιπροσωπευτικές αγορές της Κοινότητας (ΕΕ L 50 της 21.2.2002, σ. 47).

                     (5)
                  Κανονισμός (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων καθώς και για την κοινοποίηση των σχετικών τιμών (ΕΕ L 337 της 16.12.2008, σ. 3).

                     (6)
                  Εκτελεστικός κανονισμός (ΕΕ) αριθ. 807/2013 της Επιτροπής, της 26ης Αυγούστου 2013, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την καταγραφή των τιμών ορισμένων βοοειδών στις αντιπροσωπευτικές αγορές της Ένωσης (ΕΕ L 228 της 27.8.2013, σ. 5).

                     (7)
                  Κατ’ εξουσιοδότηση κανονισμός (ΕΕ) 2017/… της [… 2017] για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενωσιακές κλίμακες ταξινόμησης των σφαγίων βοοειδών, χοίρων και προβάτων και την αναφορά των τιμών της αγοράς για ορισμένες κατηγορίες σφαγίων και ζώντων ζώων (ΕΕ L …………).

                     (8)
                  Εκτελεστικός κανονισμός (ΕΕ).../... της Επιτροπής, της..., για τη θέσπιση κανόνων εφαρμογής των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις κοινοποιήσεις στην Επιτροπή των πληροφοριών και των εγγράφων και για την τροποποίηση και την κατάργηση ορισμένων κανονισμών της Επιτροπής (ΕΕ L...).

    ---documentbreak---

               EL

               ΠΑΡΑΡΤΗΜΑ

               Διορθωτικοί συντελεστές για βοοειδή ηλικίας οκτώ μηνών και άνω που αναφέρονται στο άρθρο 5 παράγραφος 1 ως ποσοστό του βάρους σφαγίου που προστίθεται ή αφαιρείται

                        Ποσοστό

                        Μείωση

                        Αύξηση

                        Κλάσεις πάχυνσης

                        1-2

                        3

                        4-5

                        1

                        2

                        3

                        4

                        5

                        Νεφρά

                        -0,4

                        Νεφρικό λίπος

                        -1,75

                        -2,5

                        -3,5

                        Πυελικό λίπος

                        -0,5

                        Συκώτι

                        -2,5

                        Διάφραγμα

                        -0,4

                        Στύλοι διαφράγματος

                        -0,4

                        Ουρά

                        -0,4

                        Νωτιαίος μυελός

                        -0,05

                        Περιμαστικό λίπος

                        -1,0

                        Όρχεις

                        -0,3

                        Οσχεϊκό λίπος

                        -0,5

                        Κορόνα του προσαγωγού μυός

                        -0,3

                        Σφαγίτιδα φλέβα και το προσκολλημένο λίπος

                        -0,3

                        Αφαίρεση εξωτερικού λίπους

                        0

                        0

                        + 2

                        + 3

                        + 4

                        Αφαίρεση του λίπους του χοντρού τεμαχίου του στήθους ώστε να μείνει μια στρώση λίπους (ο μυϊκός ιστός δεν πρέπει να αποκαλύπτεται)

                        0

                        +0,2

                        +0,2

                        +0,3

                        +0,4

                        Αφαίρεση του λίπους της εσωτερικής επιφάνειας της λάπας που είναι προσκολλημένο στο οσχεϊκό λίπος

                        0

                        +0,3

                        +0,4

                        +0,5

                        +0,6